Abigail a Bible Ka Ne Ho Asɛm—Ɔyɛɛ N’ade Nyansam | Gyidi a Edi Mũ\nKENKAN WƆ Acholi Afrikaans Albanian American Sign Language Amharic Arabic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English Estonian Ewe Faroese Fijian Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Korean Sign Language Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malay Malayalam Maltese Marathi Mauritian Creole Maya Mexican Sign Language Mixe (North Central) Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Tswana Turkish Turkmen Twi Tzotzil Ukrainian Umbundu Urdu Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nƆyɛɛ N’ade Nyansam\n1-3. (a) Dɛn na ɛkɔfaa asɛm baa Abigail fiefo so? (b) Dɛn na yebesua afa ɔbea nyansafo yi ho?\nABIGAIL hui wɔ aberante no anim sɛ ehu aka no. Ná ne koma atu—na na ntease wom. Ná asiane kɛse bi rebobɔ ba. Saa bere no ara mu no, na asraafo bɛyɛ 400 nam kwan so a na wɔawe ahinam so sɛ wobekum ɔbarima biara a ɔwɔ Abigail kunu Nabal fie. Dɛn ntia?\n2 Nabal na ɔkɔfaa asɛm no nyinaa bae. Sɛnea na ɔtaa yɛ no, na wakasa animtiaabu so adi atirimɔdensɛm. Nanso, saa bere yi de, wamfa amfa yiye—ɔde n’asɛm kɔɔ ɔsahene a na ɔwɔ asraafo kuw a wonim akodi yiye na wodi no nokware no so. Afei, Nabal mmerante a wɔyɛ n’adwumayɛfo no mu biako a ɛbɛyɛ sɛ na ɔyɛ oguanhwɛfo no kɔkaa asɛm a na asi no kyerɛɛ Abigail, na na onim sɛ Abigail betumi ayɛ ho biribi de agye wɔn nkwa. Nanso, dɛn na na ɔbea biako betumi ayɛ de ako atia asraafodɔm?\nDɛn na na ɔbea biako betumi ayɛ de ako atia asraafodɔm?\n3 Nea edi kan no, momma yensua biribi kakra mfa ɔbea nyansafo yi ho. Ná hena ne Abigail? Dɛn na ɛkɔfaa ɔhaw yi bae? Na dɛn na yebetumi asua afi gyidi a ɔdaa no adi no mu?\n‘Onim Nyansa Yiye na Ne Ho Nso Yɛ Fɛ’\n4. Ná Nabal yɛ onipa bɛn?\n4 Ná Abigail ne Nabal yɛ nnipa baanu a wɔmfata wɔn ho sɛ awarefo. Ná Abigail yɛ ɔyere pa, nanso Nabal de, na ɔyɛ okunu bɔne. Nokwarem no, na ɔbarima no wɔ sika. Ɛno nti, na obu ne ho sɛ ɔyɛ onipa titiriw, nanso na afoforo bu no dɛn? Ɛyɛ den sɛ yebehu obi a Bible ka ne ho asɛmmɔne te sɛ Nabal. Nea ne din kyerɛ ankasa ne “Ogyimfo” anaa “Ɔkwasea.” So n’awofo na wɔde saa din no too no bere a wɔwoo no no, anaa ne suban nti na onyaa saa din no? Sɛnea ɛte biara no, na ne din ne ne honam sɛ. Ná Nabal ‘asɛm yɛ den, na na ne nneyɛe nye.’ Ná ɔyɛ osisifo ne ɔsabofo a nnipa pii suro no, na na wɔmpɛ n’asɛm nso.—1 Sam. 25:2, 3, 17, 21, 25.\n5, 6. (a) Wususuw sɛ dɛn ne Abigail su a na ɛyɛ fɛ sen biara? (b) Ɛbɛyɛ sɛ dɛn nti na Abigail waree ɔbarima huhuni a ɔte saa?\n5 Ná ɛsono Abigail suban, ɛnna ɛsono Nabal de koraa. Abigail din no ase ne “M’agya Ama N’ani Agye.” Agyanom pii ani gye ho sɛ wɔwɔ mmabea a wɔn ho yɛ fɛ, nanso agya pa ani gye paa bere a ohu sɛ ne ba da suban pa adi no. Mpɛn pii no, sɛ obi ho yɛ fɛ a, ɛyɛ a onhu hia a ehia sɛ onya suban pa te sɛ nyansa, akokoduru, anaa gyidi. Ná Abigail nte saa. Bible kamfo no wɔ ne nyansa ne n’ahoɔfɛ ho.—Monkenkan 1 Samuel 25:3.\n6 Ɛnnɛ, ebia ɛbɛyɛ ebinom nwonwa sɛ ababaa a onim nyansa saa kɔwaree ɔbarima huhuni a ɔte saa. Kae sɛ, wɔ mmere a na wɔrekyerɛw Bible no mu no, awofo na na wɔyɛ aware ho nhyehyɛe ma wɔn mma. Sɛ awofo anyɛ saa mpo a, na ɛho hia paa sɛ wɔpene so ansa na wɔaware. So Abigail awofo penee saa aware no so, anaa mpo wɔn na wɔyɛɛ ho nhyehyɛe ma wɔwaree esiane sɛ na Nabal yɛ ɔdefo a wagye din nti? So na ahia wɔn nti na wɔyɛɛ saa? Sɛnea ɛte biara no, sika a na Nabal wɔ no amma wanyɛ okunu pa.\n7. (a) Sɛ awofo a wɔwɔ hɔ nnɛ pɛ sɛ wɔkyerɛkyerɛ wɔn mma ma wonya adwene a ɛfata wɔ aware ho a, dɛn na ɛnsɛ sɛ wɔyɛ? (b) Dɛn na na Abigail asi ne bo sɛ ɔbɛyɛ?\n7 Awofo pa kyerɛkyerɛ wɔn mma yiye ma wonya adwene a ɛfata wɔ aware ho. Wɔnnka nnkyerɛ wɔn mma sɛ wɔnware obi esiane ne sika nti, na saa ara nso na wɔnhyɛ wɔn sɛ wɔnhwehwɛ obi nware no bere a wonnyinii koraa sɛ wobetumi adi aware mu asɛyɛde ho dwuma sɛ okunu anaa ɔyere. (1 Kor. 7:36) Nanso, Abigail de, wannya kwan ansusuw nneɛma a ɛte saa ho. Sɛnea ɛte biara no, na waware Nabal, na osii ne bo sɛ ɔbɛyɛ nea obetumi biara ama aware bɔne a wakɔ no ayɛ yiye.\n‘Ɔteɛteɛɛ Wɔn Yeyaw Wɔn’\n8. Hena na na Nabal ayeyaw no no, na dɛn nti na wobɛka sɛ na nyansa nnim koraa sɛ ɔyɛɛ saa?\n8 Afei de, na Nabal ama nneɛma mu ayɛ den kɛse paa ama Abigail. Ɔbarima a na wayeyaw no no nyɛ obiara sɛ Dawid. Ná Dawid yɛ Yehowa somfo nokwafo a odiyifo Samuel asra no, kyerɛ sɛ, ɔno na na Onyankopɔn apaw no sɛ ommesi Saul ananmu sɛ ɔhene. (1 Sam. 16:1, 2, 11-13) Bere a na Dawid ne n’asraafo 600 a wɔka no ho no reguan afi Ɔhene Saul a na ɔyɛ ahoɔyaw ne owudifo no anim no, wɔkɔtenaa sare so.\n9, 10. (a) Tebea bɛn mu na na Dawid ne ne mmarima no repere sɛ wobenya wɔn ti adidi mu? (b) Dɛn nti na na anka ɛsɛ sɛ Nabal kyerɛ anisɔ wɔ nea na Dawid ne ne mmarima no reyɛ no ho? (Hwɛ nkyekyɛm 10 no ase hɔ asɛm no nso.)\n9 Ná Nabal te Maon, nanso na ɔyɛ adwuma wɔ Karmel a ɛbɛn hɔ no, na ɛbɛyɛ sɛ na ɔwɔ asase wɔ hɔ. * Ná saa nkurow no da mmepɔw a sare frɔmfrɔm wɔ so so ma enti na ɛyɛ baabi pa a wɔyɛn nguan, na na Nabal wɔ nguan 3,000 wɔ hɔ. Ná ɛhɔ nyinaa yɛ nwura kusuu. Ná Paran sare kɛse no da anafo fam. Sɛ wode w’ani kyerɛ apuei fam a, na worekɔ Nkyene Po a ɛda asase pradadaa a mmonkyimmɔnka ne abodan wɔ so no so. Saa ɔmantam yi mu na na Dawid ne ne mmarima no akɔhyɛ repere sɛ wobenya wɔn ti adidi mu, na akyinnye biara nni ho sɛ, wɔn ankasa hwehwɛɛ wɔn ano aduan, na wohyiaa tebea ahorow a emu yɛ den pii. Ná wɔtaa hyia mmerante a wɔhwɛ Nabal a ɔyɛ ɔdefo no nguan no.\n10 Saa asraafo a wɔbɔ wɔn ho mmɔden no ne nguanhwɛfo no dii no dɛn? Ná anka ɛnyɛ den mma wɔn koraa sɛ bere ne bere mu wobekum nguan no bi awe, nanso wɔanyɛ biribi a ɛte saa. Mmom no, wɔbɔɔ Nabal nkoa ne ne nguan no ho ban. (Monkenkan 1 Samuel 25:15, 16.) Ná nguan ne nguanhwɛfo hyia asiane pii, na na nkekaboa pii nso wɔ hɔ. Ná ɛhɔ bɛn Israel anafo hye so paa ma enti na afowfo ne akorɔmfo a wɔyɛ ananafo taa bɛtow hyɛ wɔn so. *\n11, 12. (a) Ɔkwan bɛn so na Dawid daa anifere ne obu adi wɔ asɛm a ɔma wɔkɔka kyerɛɛ Nabal no mu? (b) Mfomso bɛn na ɛwɔ nea Nabal yɛe wɔ asɛm a Dawid ma wɔkɔka kyerɛɛ no no ho?\n11 Ɛbɛyɛ sɛ na ɛyɛ den sɛ Dawid bɛma saa mmarima no nyinaa aduan wɔ sare no so. Enti da bi, ɔsomaa mmarima du kɔɔ Nabal nkyɛn kɔhwehwɛɛ mmoa. Dawid hwɛɛ bere a ɛfata na ɔsomaa wɔn. Ná ɛyɛ bere a wotwitwa nguan ho nhwi, na na wɔtaa da ayamye adi saa bere no. Dawid san hwɛɛ nsɛm a ɔkae no yiye; ɔde obu ne nidi maa no. Ɔkae mpo sɛ wɔnka ne ho asɛm nkyerɛ Nabal sɛ “wo ba Dawid” na asoma yɛn; ebia na Nabal anyin sen no nti na ɔkaa saa. Nabal yɛɛ n’ade dɛn?—1 Sam. 25:5-8.\n12 Ne bo fuwii paa! Aberante a yɛkaa ne ho asɛm wɔ ti yi mfiase no ka kyerɛɛ Abigail sɛ: “Wateɛteɛ wɔn ayeyaw wɔn.” Otirimɔdenfo Nabal teɛteɛɛm guu wɔn so sɛ ɔremfa n’aduan, ne nsã, ne nsu, ne ne nam a wakum mma wɔn. Odii Dawid ho fɛw sɛ ɔyɛ onipa hunu, na ɔte sɛ akoa a waguan afi ne wura nkyɛn. Ɛbɛyɛ sɛ na Nabal wɔ adwene a na Saul a ɔtan Dawid wɔ no bi. Ná wɔn mu biara nni Yehowa adwene. Ná Onyankopɔn dɔ Dawid, na na onim no sɛ ɔhene a obedi Israel so daakye, na mmom na ɔnyɛ akoa a watew atua.—1 Sam. 25:10, 11, 14.\n13. (a) Mfiase no, dɛn na Dawid yɛe bere a Nabal yeyaw no no? (b) Dɛn na nnyinasosɛm a ɛwɔ Yakobo 1:20 no ma yehu fa nea Dawid yɛe no ho?\n13 Bere a nkurɔfo a Dawid somaa wɔn no bɛkaa nea asi no kyerɛɛ no no, ne bo fuwii yiye. Ɔka kyerɛɛ wɔn sɛ: “Obiara mfa ne nkrante mmɔ n’asen!” Dawid faa n’akode, na odii ne mmarima 400 anim sɛ wɔrekotow ahyɛ wɔn so. Ɔkaa ntam sɛ obekum ɔbarima biara a ɔwɔ Nabal fie. (1 Sam. 25:12, 13, 21, 22) Ntease wom sɛ Dawid bo fuwii, nanso na ɔkwan a ɔrefa so ada n’abufuw adi no nyɛ papa. Bible ka sɛ: “Onipa abufuw nna Onyankopɔn trenee adi.” (Yak. 1:20) Nanso, na Abigail bɛyɛ dɛn atumi agye ne fiefo nkwa?\n“Nhyira Nka Wo Nyansa”\n14. (a) Anammɔn a edi kan bɛn na Abigail tui sɛ obesiesie mfomso a na Nabal adi no? (b) Asuade a mfaso wɔ so bɛn na yebetumi anya afi nsonsonoe a na ɛwɔ Nabal ne Abigail suban mu no mu? (Hwɛ ase hɔ asɛm no nso.)\n14 Yɛahu dedaw sɛ Abigail atu anammɔn a edi kan sɛ obesiesie mfomso kɛse a na ne kunu adi no. Wanyɛ n’ade te sɛ ne kunu Nabal; ɔyɛɛ aso tiei. Aberante no kyerɛɛ nea enti a wankɔka asɛm no ankyerɛ Nabal. Ɔkae sɛ: “Ɔyɛ ɔbarima huhuni a obi ntumi nkasa nkyerɛ no.” * (1 Sam. 25:17) Awerɛhosɛm ne sɛ, esiane sɛ na Nabal bu ne ho sɛ ɔyɛ onipa titiriw nti, na ontie obiara asɛm. Ɛde besi nnɛ mpo, nnipa a wɔyɛ ahantan saa pii wɔ wiase. Nanso, na aberante no nim sɛ Abigail nte saa, na ɛno nti na ɔkɔkaa asɛm no kyerɛɛ no no.\nAbigail anyɛ n’ade te sɛ Nabal; ɔyɛɛ aso tiei\n15, 16. (a) Dɛn na Abigail yɛe a ɛma yehu sɛ na ɔte sɛ ɔyere pa a wɔka ne ho asɛm wɔ Mmebusɛm nhoma no mu no? (b) Dɛn nti na nea Abigail yɛe no nkyerɛ sɛ na ɔretew atua atia hokwan a ne kunu wɔ sɛ abusua ti no?\n15 Abigail susuw nneɛma ho yɛɛ n’ade ntɛm. Yɛkenkan sɛ: “Ɛhɔ ara na Abigail yɛɛ ntɛm.” Wɔ saa asɛm koro yi ara mu no, yehu sɛ wɔde adeyɛ asɛm koro no ara a ɛne ‘ɔyɛɛ ntɛm’ no dii dwuma mpɛn anan faa saa ɔbea yi ho. Ɔboaboaa akyɛde pii ano kɔmaa Dawid ne ne mmarima no. Akyɛde no bi ne paanoo, bobesa, nguan, nkyewe, bobe tetare, ne borɔdɔma aba a wɔabɔ no atɔwatɔw. Ɛda adi sɛ na Abigail nim nneɛma a ɔwɔ no yiye, na ɔno na na ɔhwɛ nea ɛkɔ so wɔ ne fie hɔ no so te sɛ ɔyere pa a wɔkaa ne ho asɛm akyiri yi wɔ Mmebusɛm nhoma no mu no. (Mmeb. 31:10-31) Ɔde nneɛma no dii kan somaa ne nkoa no bi, na akyiri yi ɔno nkutoo kɔe. Kyerɛwnsɛm no ka sɛ: “Na ne kunu Nabal de, wanka hwee ankyerɛ no.”—1 Sam. 25:18, 19.\n16 So eyi kyerɛ sɛ na Abigail retew atua atia hokwan a ne kunu wɔ sɛ abusua ti no? Dabi; kae sɛ na Nabal ayɛ bɔne atia Yehowa somfo a na wɔasra no no, bɔne a na anka ebetumi ama wɔakunkum Nabal fiefo pii a wɔn ho nni asɛm no. Sɛ Abigail anyɛ asɛm no ho biribi a, so anka ɔno nso renni fɔ wɔ bɔne a na ne kunu ayɛ no ho? Ná ɛsɛ sɛ ɔbrɛ ne ho ase ma Onyankopɔn wɔ saa asɛm yi mu sen sɛ ɔbɛbrɛ ne ho ase ama ne kunu.\n17, 18. (a) Ɔkwan bɛn na Abigail faa so kɔɔ Dawid anim, na asɛm bɛn na ɔkae? (b) Dɛn na ɛmaa n’asɛm no kaa Dawid koma?\n17 Ankyɛ na Abigail hyiaa Dawid ne ne mmarima no. Saa bere yi nso, ɔyɛɛ ntɛm si fii n’afurum no so kotow Dawid anim, na ɔde n’anim butuw fam. (1 Sam. 25:20, 23) Afei, ɔkaa nea ɛwɔ ne komam nyinaa kyerɛɛ Dawid, na ɔsrɛɛ no denneennen sɛ onhu ne kunu ne ne fiefo nyinaa mmɔbɔ. Dɛn na ɛmaa n’asɛm no kaa Dawid koma?\n“Mesrɛ wo, ma w’afenaa nkasa w’asom”\n18 Ogyee asɛm a na asi no ho asodi too no ho so, na ɔka kyerɛɛ Dawid sɛ ɔmfa ne bɔne nkyɛ no. Ɔkaa no pefee sɛ ne kunu no yɛ ogyimfo sɛnea ne din kyerɛ no, ebia nea na ɔrekyerɛ ankasa ne sɛ ɛmfata onuonyamfo a ɔte sɛ Dawid sɛ ɔne onipa huhuni a ɔte saa no bɛham. Abigail daa no adi sɛ ɔwɔ ahotoso sɛ Dawid yɛ Yehowa nanmusifo, na ogye toom sɛ ɔko a na ɔreko no yɛ “Yehowa ko.” Ɔsan nso daa no adi sɛ, onim ɛbɔ a Yehowa ahyɛ afa Dawid ne n’ahenni no ho no, efisɛ ɔkae sɛ: “Yehowa bɛyɛ . . . wo Israel so panyin.” Afei nso, ɔka kyerɛɛ Dawid sɛ mma ɔnyɛ biribiara a ebetumi ama wadi mogya ho fɔ, anaa biribi a akyiri yi ebetumi ‘ahaw n’ahonim.’ (Monkenkan 1 Samuel 25:24-31.) Asɛm a ɛka koma bɛn ara ni!\n19. Dɛn na Dawid yɛe wɔ asɛm a Abigail kae no ho, na dɛn nti na ɔkamfoo Abigail?\n19 Dɛn na Dawid yɛe? Ogyee akyɛde a Abigail de brɛɛ no no, na ɔkae sɛ: “Nhyira nka Yehowa, Israel Nyankopɔn a ɔsomaa wo behyiaa me nnɛ yi! Nhyira nka wo nyansa, na nhyira nka wo sɛ woayi me afi mogya ho afɔdi mu na m’ankasa mamfa me nsa antɔ were.” Dawid kamfoo Abigail wɔ akokoduru a onyae de behyiaa no ntɛm no ho, na ogye toom sɛ wayi no afi mogya ho afɔdi mu. Ɔka kyerɛɛ Abigail sɛ: “Foro kɔ wo fie asomdwoe mu.” Afei, Dawid de ahobrɛase kae sɛ: “Matie wo nne.”—1 Sam. 25:32-35.\n20, 21. (a) Dɛn na w’ani gye ho wɔ ɔpɛ a Abigail nyae sɛ ɔbɛsan akɔ ne kunu nkyɛn no ho? (b) Ɔkwan bɛn so na Abigail de akokoduru ne nyansa yɛɛ adwuma wɔ bere a ɔpawee sɛ ɔne Nabal bɛkasa no ho?\n20 Bere a Abigail fii hɔ no, ɔkɔɔ so dwenee nea esii bere a wohyiae no ho, na ɛbɛyɛ sɛ ohuu nsonsonoe a ɛwɔ saa ɔbarima nokwafo ne ɔyamyefo no ne ne kunu a ɔyɛ osisifo no ntam. Nanso, wankɔ so annwinnwen nneɛma a ɛte saa ho. Yɛkenkan sɛ: “Akyiri yi Abigail baa Nabal nkyɛn.” Ɔsan kɔɔ ne kunu no nkyɛn a na wasi ne bo paa sɛ ɔbɛyɛ nea obetumi biara de adi n’asɛyɛde ho dwuma sɛ ɔyere. Ná ɛsɛ sɛ ɔka akyɛde a ɔde kɔmaa Dawid ne ne mmarima no ho asɛm kyerɛ ne kunu no, efisɛ na ɛsɛ sɛ ɔte ho asɛm. Ná ɛsɛ sɛ ɔsan nso ka asiane a anka ɛrebɛto wɔn no ho asɛm kyerɛ no ansa na wakɔte wɔ baabi foforo; anka eyi bɛma n’anim agu ase pɔtɔɔ. Nanso, na ɔrentumi nka asɛm no nkyerɛ no saa bere no. Ná Nabal atow pon te sɛ ɔhene, na na wabow titaa.—1 Sam. 25:36.\nAbigail de akokoduru kaa nea na wayɛ de agye Nabal nkwa no kyerɛɛ no\n21 Abigail san de akokoduru ne nyansa yɛɛ adwuma, na ɔtwɛn kosii ɛda a edi hɔ anɔpa, bere a na nsã no atetew ne kunu no ani so no. Ná ebedu saa bere no na n’ani so ada hɔ a ɛbɛma wate asɛm a ɔbɛka akyerɛ no no ase, na na ne bo betumi afuw kɛse paa nso. Eyinom nyinaa akyi no, Abigail kɔɔ ne kunu no nkyɛn kɔkaa asɛm no nyinaa kyerɛɛ no. Akyinnye biara nni ho sɛ, na ɔhwɛ kwan sɛ ne bo befuw kɛse na ebia wayɛ basabasa. Nanso, ɔtenaa hɔ komm a wankeka no ho.—1 Sam. 25:37.\n22. Dɛn na ɛtoo Nabal, na dɛn na yebetumi asua afi ateeteesɛm anaa ayayade biara a ɛkɔ so wɔ afie mu no mu?\n22 Dɛn na na ayɛ ɔbarima no? “Ne koma wui ne mu, na ɔyɛe sɛ ɔbo.” Ɛbɛyɛ sɛ ne fã dwudwoe. Na bɛyɛ nnafua du akyi no, owui. Ɛnyɛ yare kɛkɛ na ekum no. Kyerɛwnsɛm no ka sɛ: “Yehowa bɔɔ Nabal ma owui.” (1 Sam. 25:37, 38) Bere a Yehowa bɔɔ no kum no no, afei na bere tenten a Abigail de ahu amane wɔ aware mu no aba awiei. Ɛwom sɛ ɛnnɛ, Yehowa mfa ne ho nnye nsɛm mu mmu atɛn anwonwakwan so saa de, nanso saa asɛm yi ma yehu sɛ Yehowa hu ateeteesɛm ne ayayade biara a ɛkɔ so wɔ afie mu no. Sɛnea ɛte biara no, obebu atɛntrenee wɔ n’ankasa bere a wahyɛ mu.—Monkenkan Luka 8:17.\n23. Nhyira foforo bɛn na Abigail nyae, na dɛn na ɔkae a ɛkyerɛ sɛ na Dawid a ɔrebɛware no no mma ɔnsesae?\n23 Ahotɔ a Abigail nya fii aware bɔne mu akyi no, ɔsan nyaa nhyira foforo. Bere a Dawid tee sɛ Nabal awu no, ɔsoma ma wɔkɔka kyerɛɛ Abigail sɛ ɔbɛware no. Abigail nso kae sɛ: “W’afenaa ni, na mɛyɛ abaawa ahohoro me wura nkoa nan ho.” Ɛda adi sɛ na hokwan a wanya rebɛware Dawid no mma ɔnsesaa suban pa a ɔwɔ no; ɔkae mpo sɛ ɔbɛyɛ afenaa ama Dawid nkoa! Yɛsan kenkan Abigail ho asɛm bio sɛ ɔyɛɛ ntɛm, na saa bere yi de, ɔboaboaa ne ho kɔɔ Dawid fie.—1 Sam. 25:39-42.\n24. Nsɛnnennen bɛn na Abigail hyiae wɔ aware foforo a ɔkɔe no mu, nanso Abigail kunu ne ne Nyankopɔn buu no dɛn?\n24 Ná eyi nkyerɛ sɛ afei de Abigail bɛfa biribiara ahogono so; ná ɔne Dawid asetena renyɛ fofoofo bere nyinaa. Ná Dawid adi kan aware dedaw a wɔfrɛ no Ahinoam; ɛwom sɛ na Onyankopɔn ama awaredodow hokwan de, nanso ɛda adi sɛ ɛmaa mmea anokwafo a na wɔwɔ hɔ saa bere no hyiaa nsɛnnennen. Saa bere no, na Dawid nnya mmɛyɛɛ ɔhene; ná obedi akwanside ne ɔhaw pii so ansa na wadi hene sɛ Yehowa nanmusifo. Nanso, bere a Abigail boaa Dawid na ɔtaa n’akyi wɔ ɔne n’asetena nyinaa mu na awiei koraa no ɔwoo ɔbabarima maa Dawid no, obehui sɛ wanya okunu a obu no na ɔbɔ ne ho ban. Bere bi mpo de, Dawid gyee no fii nnipa a wɔkyere nkurɔfo sie nsam! (1 Sam. 30:1-19) Enti, Dawid suasuaa Yehowa Nyankopɔn a ɔwɔ ɔdɔ ne anisɔ ma mmea a wɔte saa a wonim nyansa, wɔwɔ akokoduru, na wɔyɛ anokwafo no.\n^ nky. 9 Karmel a yɛreka ho asɛm yi nyɛ Bepɔw Karmel a agye din a ɛwɔ atifi fam nohoa, baabi a akyiri yi odiyifo Elia ne Baal adiyifo no dii asi no. (Hwɛ Ti 10.) Saa Karmel yi yɛ kurow a na ɛda anafo fam sare no ano.\n^ nky. 10 Ɛbɛyɛ sɛ Dawid tee nka sɛ sɛ ɔbɔ ɛhɔfo ne wɔn nguan ho ban a, na ɔreyɛ ama Yehowa Nyankopɔn. Saa bere no, na Yehowa pɛ sɛ Abraham, Isak, ne Yakob asefo na wɔtena saa asase no so. Enti sɛ na ɔbɔ asase no ho ban fi afowfo a wɔyɛ ananafo no ho a, na ɔreyɛ ama Onyankopɔn.\n^ nky. 14 Nea asɛm a aberante no de dii dwuma kyerɛ ankasa ne “belial ba (ahuhude).” Bible nkyerɛase afoforo kyerɛ saa asɛm a ɛfa Nabal ho yi ase, na ɛde asɛm foforo ka ho sɛ ɔyɛ “ɔbarima a ontie nea obiara ka,” na ɛde ba awiei sɛ “mfaso nni so sɛ obi ne no bɛkasa.”\nNSƐMMISA A ƐSƐ SƐ WUSUSUW HO . . .\nDɛn na yebetumi asua afi nsɛnnennen a Abigail hyiae wɔ n’aware mu no mu?\nƆkwan bɛn so na Abigail daa akokoduru ne nyansa adi bere a ne kunu yeyaw Dawid no?\nƆkwan bɛn so na Abigail kasae nyansam ma ɛkaa Dawid koma?\nNneɛma bɛn na wopɛ sɛ woyɛ de suasua Abigail gyidi no?\nAbigail—Ɔyɛɛ N’ade Nyansam\nHABEL “Ɛwom sɛ Wawu De, Nanso Ɔda so Kasa”\nNOA Ɔne “Nokware Nyankopɔn Nantewee”\nABRAHAM Wɔn a “Wɔwɔ Gyidi Nyinaa Agya”\nRUT “Baabi a Wobɛkɔ No, Ɛhɔ na Mɛkɔ”\nRUT “Ɔbea Pa”\nHanah fi Ne Komam Bɔɔ Onyankopɔn Mpae\nSamuel ‘Onyinii Yehowa Anim’\nSAMUEL Wampa Abaw Ɛmfa Ho sɛ Wodii no Huammɔ\nABIGAIL Ɔyɛɛ N’ade Nyansam\nELIA Ogyinaa Nokware Som Akyi\nELIA Ɔwɛnee, na Ɔtwɛnee Nso\nELIA Ɔmaa Ne Nyankopɔn Kyekyee Ne Werɛ\nYONA Osuaa Biribi Fii Mfomso a Odii no Mu\nYONA Osuaa Mmɔborɔhunu Ho Ade\nESTER Ogyinaa Onyankopɔn Nkurɔfo Akyi\nESTER Onyaa Akokoduru ne Nyansa na Odwenee Ne Nkurɔfo Ho\nMARIA “Hwɛ! Meyɛ Yehowa Afenaa!”\nMARIA “Odwinnwen Ho Ne Koma Mu”\nYosef Ɔbɔɔ N’abusua Ho Ban, Ɔhwɛɛ Wɔn, Wampa Abaw\nMARTA “Migye Di”\nPETRO Ɔbɔɔ Mmɔden Dii Ehu ne N’adwene a na Ehinhim So\nPETRO Odii Nokware Wɔ Sɔhwɛ Ahorow Mu\nPETRO Osuaa Bɔne Fafiri Fii Ne Wura Hɔ\nText Baabi a wubetumi atwe nneɛma akenkan Suasua Wɔn Gyidi\nAudio Baabi a wubetumi atwe nneɛma abɔ atie Suasua Wɔn Gyidi


Yona bo fuwii, na na ɔpɛ sɛ owu (1-3)\nYehowa kyerɛɛ Yona sɛnea obenya mmɔborɔhunu (4-11)\n“Enti wo bo afuw denneennen yi, eye?” (4)\nOnyankopɔn de kɔntoa yɛɛ mfatoho maa Yona (6-10)\n4 Nanso Yona ani annye asɛm no ho koraa, na ne bo fuwii yiye. 2 Enti ɔbɔɔ Yehowa mpae sɛ: “Ao, Yehowa, ɛnyɛ asɛm a mewɔ m’asaase so no mekae no ara na ɛda hɔ yi? Ɛno nti na miguanee sɛ merekɔ Tarsis no,+ efisɛ minim sɛ woyɛ Onyankopɔn a wowɔ ayamhyehye* ne mmɔborɔhunu, wo bo mfuw ntɛm, wo dɔ a enni huammɔ nni ano,+ na ɛhaw wo sɛ wobɛma amanehunu aba. 3 Afei Yehowa, mesrɛ wo, gye me nkwa* fi me nsam, na eye sɛ mewu sen sɛ mɛtena ase.”+ 4 Na Yehowa bisaa no sɛ: “Enti wo bo afuw denneennen yi, eye?” 5 Ɛnna Yona fii kurow no mu kɔɔ apuei fam baabi kɔtenaa hɔ, na ɔbɔɔ apata* bi tenaa ne nwini ase sɛ ɔretwɛn ahwɛ nea ɛbɛto kurow no.+ 6 Na Yehowa Nyankopɔn maa kɔntoa* bi fifi kataa Yona so, na onyaa onwini ma egyee no fii n’ahoyeraw mu. Kɔntoa yi nti, Yona ani gyei papaapa. 7 Nanso ade kyee a anim retetew no, nokware Nyankopɔn no maa ɔsã bɛwee kɔntoa no, na ewui. 8 Bere a owia puei no, Onyankopɔn maa apuei mframa a emu yɛ hyew bɔe, na owia hyee Yona apampam ma ɔyɛɛ mmerɛw. Afei ɔsrɛe ara sɛ onwu,* na ɔka sii so sɛ: “Eye sɛ mewu sen sɛ mɛtena ase.”+ 9 Ɛnna Onyankopɔn bisaa Yona sɛ: “Wohwɛ a eye sɛ kɔntoa yi nti, wo bo fuw denneennen saa?”+ Obuae sɛ: “Eye sɛ me bo afuw. Me bo afuw ara ma minyae a anka mawu.” 10 Ɛnna Yehowa kae sɛ: “Wo de, kɔntoa yi mpo asɛm haw wo. Nanso woammrɛ ho, na ɛnyɛ wo na woma enyinii. Efifii anadwo baako, na ewui anadwo baako. 11 Na me de, Niniwe kurow kɛse+ a emu nnipa boro 120,000 a wonnim papa ne bɔne,* ɛne wɔn mmoa bebrebe yi asɛm nhaw me anaa?”+\n^ Anaa “woyɛ ɔdomfo.”\n^ Anaa “ɔsese.”\n^ Kyerɛ sɛ afifide bi a ɛsow kɔntoa. Ebetumi nso akyerɛ, “adedenkuruma.”\n^ Anaa “ɔsrɛe sɛ ne kra nwu.”\n^ Anaa “wonnim wɔn nifa nnim wɔn benkum.”


箴言 16 CCB – Mmɛbusɛm 16 ASCB | Biblica\n箴言 16 CCB – Mmɛbusɛm 16 ASCB\n1Akoma mu nhyehyɛeɛ yɛ onipa dea,\nna tɛkrɛma mmuaeɛ firi Awurade.\n2Ɛyɛ onipa sɛ nʼakwan nyinaa yɛ kronn\nnanso Awurade na ɔpɛɛpɛɛ adwene mu.\n3Fa deɛ woyɛ nyinaa hyɛ Awurade nsam,\nna wo nhyehyɛeɛ bɛsi yie.\n4Awurade yɛ biribiara ma nʼankasa botaeɛ,\nmpo, ɔhwɛ omumuyɛfoɔ kɔsi amanehunu da.\n5Awurade kyiri akoma mu ahantanfoɔ nyinaa.\nNya saa nteaseɛ yi sɛ, wɔremfa wɔn ho nni.\n6Wɔnam ɔdɔ ne nokorɛ so pata bɔne;\nonipa nam Awurade suro so yi bɔne akwa.\n7Sɛ onipa akwan sɔ Awurade ani a,\nɔma nʼatamfoɔ mpo ne no tena asomdwoeɛ mu.\n8Kakraa bi a wɔnam tenenee kwan so nya no yɛ\nsene mfasoɔ pii a wɔnam ntɛnkyea so nya.\n9Onipa yɛ ne nhyehyɛeɛ wɔ nʼakoma mu,\nnanso Awurade na ɔhwɛ nʼanammɔntuo.\n10Ɔhene anomu kasa te sɛ nkɔmhyɛ,\nenti ɛnsɛ sɛ nʼano ka deɛ ɛnyɛ atɛntenenee.\n11Nsania ne abrammoɔ a nsisie nni mu firi Awurade;\nnkariboɔ a ɛwɔ kotokuo mu no, ɔno na ɔyɛeɛ.\n12Ahemfo kyiri bɔneyɛ,\nɛfiri sɛ ahennwa si tenenee so.\n13Ahemfo ani sɔ ano a ɛka nokorɛ;\nna wɔbu onipa a ɔka nokorɛ.\n14Ɔhene abufuhyeɛ yɛ owuo somafoɔ,\nnanso onyansafoɔ bɛdwodwo ano.\n15Sɛ ɔhene anim te a, ɛyɛ nkwa,\nnʼadom te sɛ osutɔberɛ mu osumuna.\n16Ɛyɛ sɛ wobɛnya nyansa sene sɛ wobɛnya sikakɔkɔɔ,\nsɛ wobɛnya nhunumu sene sɛ wobɛnya dwetɛ!\n17Ɔteneneeni kwantempɔn kwati bɔne;\ndeɛ ɔhwɛ nʼakwan yie no bɔ ne nkwa ho ban.\n18Ahantan di ɔsɛeɛ anim,\nna ahomasoɔ honhom nso di ahweaseɛ anim.\n19Ɛyɛ sɛ wobɛyɛ honhom mu hiani wɔ wɔn a wɔhyɛ wɔn so mu\nsene sɛ wo ne ahantanfoɔ bɛkyɛ afodeɛ.\n20Deɛ ɔyɛ ɔsetie ma nkyerɛkyerɛ no nya nkɔsoɔ;\nnhyira nka deɛ ɔde ne ho to Awurade so.\n21Wɔfrɛ akoma mu anyansafoɔ sɛ nhunumufoɔ,\nna kasa pa ma nkyerɛkyerɛ kɔ so.\n22Nteaseɛ yɛ nkwa nsutire ma wɔn a wɔwɔ bi,\nnanso agyimisɛm de asotweɛ brɛ nkwaseafoɔ.\n23Onyansafoɔ akoma kyerɛ nʼano kwan,\nna nʼanofafa ma nkyerɛkyerɛ kɔ so.\n24Abodwosɛm te sɛ ɛwokyɛm\nɛyɛ ɔkra dɛ, na ɛsa nnompe yadeɛ.\n25Ɛkwan bi wɔ hɔ a ɛyɛ wɔ onipa ani so,\n26Odwumayɛfoɔ akɔnnɔ ma no yɛ adwuma den;\nɛfiri sɛ ɔpɛ sɛ ɔkum ne kɔm.\n27Ohuhuni bɔ pɔ bɔne,\nne kasa te sɛ egyadɛreɛ a ɛhye adeɛ.\n28Onipa kɔntɔnkye de mpaapaemu ba,\nna osekuni tete nnamfonom ntam.\n29Basabasayɛni daadaa ne yɔnko\nna ɔde no fa ɛkwammɔne so.\n30Deɛ ɔbu nʼani no redwene bɔneyɛ ho;\nna deɛ ɔmua nʼano no ani wɔ bɔne so.\n31Ɛdwono yɛ animuonyam abotire;\ntenenee mu asetena na ɛde ba.\n32Deɛ ɔwɔ abodwokyerɛ no yɛ sene ɔkofoɔ,\nna deɛ ɔmfa abufuo yɛ sene deɛ ɔko fa kuropɔn.\n33Wɔtwe ntonto de hwehwɛ deɛ Awurade pɛ,\nnanso ne gyinasie biara firi Awurade.\nASCB : Mmɛbusɛm 16


Psalm 55 HOF - Nnwom 55 NA-TWI | Biblica América Latina\nPsalm 55 HOF - Nnwom 55 NA-TWI\nAdamfo a n’adamfo ayi no ama mpaebɔ\n1O Onyankopɔn, tie me mpaebɔ. Nnan wo ho nkyerɛ me nkotosrɛ! 2 Tie me na bua me! Me dadwene ama mabrɛ. 3 M’atamfo ahunahuna abɔ me hu na amumɔyɛfo nyadi abubu me. Wɔma ɔhaw ba me so; wɔn bo afuw me, na wɔtan me. 4 Mabɔ hu na owu ahunahuna abubu me. 5 Ehu ne ahopopo akyekyere me. Ahohuru afa me. 6 Sɛ mewɔ ntaban sɛ aburuburu a, anka metu akɔpɛ homebea akyirikyiri. 7 Anka metu akɔ akyirikyiri akɔkyekyere fi wɔ sare so. 8 Anka, ntɛm so, mɛpɛ hintabea afi mframa a ano yɛ den ne ahum ano.\n9 O Awurade! Toto m’atamfo kasa. Mihu basabasayɛ wɔ kuropɔn no mu 10 awia ne anadwo ama bɔne ne ɔhaw ahyɛ no ma. 11 Amumɔyɛ wɔ baabiara. Nsisi ne nnaadaa ahyɛ mmɔnten so ma.\n12 Sɛ ɛyɛɛ ɔtamfo na ɔreserew me a, anka metumi agyina ano; sɛ ɛyɛɛ ɔtamfo na ɔrehoahoa ne ho kyerɛ me a, anka metumi de me ho asie no. 13 Nanso, ɛyɛ wo, me yɔnko pa. 14 Me ne wo aka atirimsɛm asom wɔ Hyiadan baako mu.\n15 M’atamfo nwuwu ansa na wɔn bere aso. Ma wɔnkɔ asaman anikan. Bɔne wɔ wɔn afi ne wɔn koma mu. 16 Nanso misu frɛ Awurade Nyankopɔn sɛ ɔmmoa me na obegye me nkwa nso. 17 Anɔpa, awia, anadwo, me nsɛm ne m’apinisi kɔ ne nkyɛn na ɔbɛte me nne. 18 Ɔde me befi ɔko a mereko atia m’atamfo dodow no mu no aba dwoodwoo.\n19 Onyankopɔn a wadi hene fi tete no betie me na wadi wɔn so efisɛ, wɔmpɛ sɛ wɔsakra, na wonsuro no nso.\n20 Me yɔnko a odi kan kɔɔ ne nnamfonom so. Wanni ne bɔhyɛ so. 21 Na n’ano asɛm yɛ dɛ sen wo, nanso na ɔtan wɔ ne koma mu. Ne nsɛm yɛ brɛoo sɛ ngo, nanso etwa te sɛ nkrante a ɛyɛ nnam.\n22 Gyaa wo haw mu ma Awurade na ɔbɛko agye wo. Ɔremma ɔnokwafo nni nkogu. 23 Nanso, wo, O Onyankopɔn, bɛma awudifo ne atorofo akɔ wɔn damoa mu ansa na wɔawie wɔn nkwa nna fa. Me de, mede me ho meto wo so.\nNA-TWI : Nnwom 55


1 Esiane sɛ nnipa bebree abɔ mmɔden sɛ wɔbɛhyehyɛ nokwasɛm+ ahorow a yɛagye atom, 2 sɛnea yenya fii adansefo+ a wɔde wɔn ani hui ne wɔn a wɔsom asɛmpa+ no ho fi mfiase+ no hɔ nti, 3 me nso mabɔ me tirim saa, efisɛ mahwehwɛ nneɛma no nyinaa mu pɛpɛɛpɛ afi mfiase, sɛ mɛkyerɛw no nnidiso nnidiso+ abrɛ wo, onuonyamfo+ Teofilo,+ 4 na ama woahu nsɛm a wɔde akyerɛkyerɛ wo no mu nokware.+ 5 Yudea hene Herode nna no mu no,+ na ɔsɔfo bi wɔ hɔ a wɔfrɛ no Sakaria a ofi Abia+ asɔfokuw no mu, na ne yere yɛ Aaron+ mmabea no mu biako a ne din de Elisabet. 6 Ná wɔn baanu nyinaa teɛ+ wɔ Onyankopɔn anim efisɛ wɔnantew Yehowa mmara+ ne n’atemmude+ nyinaa mu pɛpɛɛpɛ a asɛm biara nni ho.+ 7 Nanso na wonni ba, efisɛ na Elisabet yɛ obonin,+ na wɔn baanu nyinaa mfe akɔ anim. 8 Bere a eduu ne kuw+ so a ɔreyɛ n’asɔfodwuma wɔ Onyankopɔn anim, 9 sɛnea asɔfodwuma ho amanne te no, na adu no so sɛ ɔkɔ Yehowa kronkronbea+ hɔ kɔhyew aduhuam;+ 10 dɔn a na ɔrehyew aduhuam no mu no, na nnipadɔm no nyinaa wɔ adiwo rebɔ mpae.+ 11 Yehowa bɔfo yii ne ho adi kyerɛɛ no, begyinaa aduhuam afɔremuka no nifa.+ 12 Sakaria huu no no, ne ho yeraw no na ehu kaa no.+ 13 Nanso ɔbɔfo no see no sɛ: “Nsuro, Sakaria, efisɛ wɔatie w’adesrɛ,+ na wo yere Elisabet bɛwo ɔbabarima ama wo, na ɛsɛ sɛ woto ne din Yohane.+ 14 W’ani begye na wo ho asan wo yiye, na nnipa pii bedi n’awo ho ahurusi;+ 15 efisɛ ɔbɛyɛ kɛse Yehowa anim.+ Nanso ɛnsɛ sɛ ɔnom bobesa ne nsãden biara,+ na honhom kronkron bɛyɛ no mã fi ne maame yafunu mu pɛɛ;+ 16 na ɔbɛdan Israel mma pii asan aba Yehowa+ wɔn Nyankopɔn nkyɛn. 17 Afei nso, ɔde Elia+ honhom ne ne tumi bedi n’anim, de adan agyanom koma+ aba mma so ne asoɔdenfo aba treneefo nyansa ho, asiesie nkurɔfo+ bi ama Yehowa.”+ 18 Ɛnna Sakaria bisaa ɔbɔfo no sɛ: “Dɛn na ɛbɛma matumi agye eyi adi? Efisɛ mabɔ akora+ na me yere nso mfe kɔ anim.” 19 Ɔbɔfo no buaa no sɛ: “Mene Gabriel,+ nea ogyina Onyankopɔn anim, na wasoma me sɛ me ne wo mmɛkasa+ na menka nneɛma yi ho asɛmpa nkyerɛ wo. 20 Hwɛ! wobɛtɔ mum,+ wuntumi nkasa de bɛkɔ akosi da a eyinom bɛba mu, efisɛ woannye me nsɛm a ɛbɛba mu wɔ bere a wɔahyɛ mu no anni.” 21 Saa bere no nyinaa na nkurɔfo no retwɛn Sakaria,+ na ɛyɛɛ wɔn nwonwa sɛ wakyɛ wɔ kronkronbea hɔ saa. 22 Nanso ɔbae no wantumi ne wɔn ankasa, na wohui sɛ wakohu n’ani so ade+ wɔ kronkronbea hɔ, na ɔyɛɛ nsɛnkyerɛnne kyerɛɛ wɔn, na wantumi ankasa. 23 Afei ɛbae sɛ nna a ɔde resom no baa awiei no,+ ofii hɔ kɔɔ ne fie. 24 Nna yi akyi no, ne yere Elisabet nyinsɛnee;+ na ɔde ne ho siei asram anum, na ɔkae sɛ: 25 “Eyi ne ɔkwan a Yehowa afa so ne me adi wɔ nna a wabɛhwɛ me sɛ obeyi m’ahohora wɔ nnipa anim afi hɔ no mu.”+ 26 N’asram asia so no Onyankopɔn somaa ɔbɔfo Gabriel+ kɔɔ Galilea kurow a wɔfrɛ no Nasaret mu, 27 ɔbaabun bi a wɔde no ama ɔbarima bi a wɔfrɛ no Yosef a ofi Dawid fie aware no nkyɛn; na ɔbaabun+ no din de Maria.+ 28 Ɔkɔɔ ne nkyɛn no, ɔka kyerɛɛ no sɛ: “Asomdwoe nka wo,+ wo a wɔadom wo, Yehowa+ ka wo ho.”+ 29 Na asɛm no haw no yiye na odwinnwen ho sɛ: “Nkyia bɛn ni?” 30 Enti ɔbɔfo no ka kyerɛɛ no sɛ: “Nsuro Maria, na woanya Onyankopɔn anim dom;+ 31 na hwɛ! wobɛfa yafunu na woawo ɔbabarima,+ na ɛsɛ sɛ woto ne din Yesu.+ 32 Ɔbɛyɛ kɛse+ na wɔbɛfrɛ no Ɔsorosoroni no Ba;+ na Yehowa Nyankopɔn de n’agya Dawid+ ahengua+ bɛma no, 33 na obedi Yakob fie so hene afebɔɔ, na n’ahenni remma awiei.”+ 34 Maria ka kyerɛɛ ɔbɔfo no sɛ: “Ɛbɛyɛ dɛn na eyi ayɛ yiye bere a me ne ɔbarima nnae?”+ 35 Ɛnna ɔbɔfo no bua see no sɛ: “Honhom kronkron+ bɛba wo so, na Ɔsorosoroni no tumi bɛkata wo so. Ɛno nso nti na wɔbɛfrɛ nea wobɛwo no no kronkron,+ Onyankopɔn Ba.+ 36 Hwɛ! wo busuani Elisabet nso anyinsɛn ɔbabarima wɔ ne mmerewabere mu, na eyi ne nea wɔfrɛ no obonin no sram a ɛto so asia;+ 37 efisɛ Onyankopɔn fam de, asɛm biara nni hɔ a ɛrentumi mma mu.”+ 38 Ɛnna Maria kae sɛ: “Hwɛ! meyɛ Yehowa afenaa!+ Ɛnyɛ hɔ mma me sɛnea w’asɛm te.” Na ɔbɔfo no fii ne nkyɛn kɔe. 39 Enti Maria sɔree saa nna no mu de ahoɔhare kɔɔ Yuda kurow bi a ɛda bepɔw so mu, 40 na ɔkɔɔ Sakaria fie na okyiaa Elisabet. 41 Elisabet tee Maria nkyia no ara pɛ, akokoaa a ɔhyɛ ne yafunu mu no huruwii; na honhom kronkron hyɛɛ Elisabet mã, 42 na ɔde nne kɛse teɛɛm sɛ: “Wɔahyira wo mmea mu, na wɔahyira+ wo yafunu mu aba! 43 Ɛyɛɛ dɛn na me nsa aka hokwan sɛɛ, sɛ me Wura+ maame aba me nkyɛn yi? 44 Hwɛ! wo nkyia twaa m’asom ara pɛ na akokoaa a ɔhyɛ me yafunu mu no de anigye kɛse huruwii.+ 45 Anigye nso ne nea wagye adi, efisɛ nea efi Yehowa hɔ a waka akyerɛ no+ biara bɛyɛ hɔ.”+ 46 Maria kae sɛ: “Me kra kamfo Yehowa,+ 47 na m’Agyenkwa Nyankopɔn+ ho na me honhom di ahurusi;+ 48 efisɛ wahwɛ n’afenaa ohianiwa.+ Hwɛ! efi nnɛ, awo ntoatoaso nyinaa bebu me sɛ mewɔ anigye;+ 49 efisɛ Nea ɔwɔ tumi no ayɛ ade kɛse ama me, na kronkron ne ne din;+ 50 efi awo ntoatoaso so kosi awo ntoatoaso so no, ohu wɔn a wosuro no no mmɔbɔ.+ 51 Ɔde ne basa ayɛ ahoɔdenne,+ wabɔ wɔn a wodi ahantansɛm wɔ wɔn koma mu apansam.+ 52 Watu atumfoɔ+ afi nhengua so na wama mmɔborɔfo so;+ 53 wama nnepa amee wɔn a ɔkɔm de wɔn+ na wama wɔn a wɔwɔ ahode de nsapan kɔ.+ 54 Wabɛhwɛ n’akoa Israel,+ na wakae ne mmɔborɔhunu+ 55 daa sɛnea ɔka kyerɛɛ yɛn agyanom, Abraham ne n’aseni no.”+ 56 Na Maria tenaa ne nkyɛn bɛyɛ asram abiɛsa, na ɔsan kɔɔ ne fie. 57 Na Elisabet awo duu so, na ɔwoo ɔbabarima. 58 Na mpɔtam hɔfo ne n’abusuafo tee sɛ Yehowa mmɔborɔhunu+ adɔɔso no so no, wɔne no dii ahurusi.+ 59 Da a ɛto so awotwe no wɔbae sɛ wɔrebetwa abofra kumaa no twetia,+ na anka wɔde no reto ne papa Sakaria. 60 Nanso ne maame buae sɛ: “Dabi! mmom wɔbɛfrɛ no Yohane.” 61 Ɛnna wɔka kyerɛɛ no sɛ: “Obiara nni w’abusua mu a ne din de saa.” 62 Enti wɔde nsɛnkyerɛnne bisaa ne papa sɛnea ɔpɛ sɛ wɔfrɛ no. 63 Ɛnna ogyee ɔbopon kyerɛw so sɛ: “Ne din de Yohane.”+ Na ɛyɛɛ wɔn nyinaa nwonwa. 64 Mpofirim ara n’ano buei+ na ne tɛkrɛma sanee na ofii ase kasae, hyiraa Onyankopɔn. 65 Ehu kaa wɔn a wɔte mpɔtam hɔ nyinaa; na wofii ase kaa eyinom nyinaa ho asɛm wɔ Yudea mmepɔw so nkurow nyinaa mu, 66 na wɔn a wɔtee nyinaa de siee wɔn koma mu,+ na wɔkae sɛ: “Dɛn koraa na abofra kumaa yi bɛyɛ?” Efisɛ na Yehowa nsa+ wɔ no so ampa. 67 Na honhom kronkron+ hyɛɛ ne papa Sakaria ma, na ɔhyɛɛ nkɔm+ sɛ: 68 “Nhyira nka Yehowa, Israel Nyankopɔn,+ sɛ wama n’ani aba ne nkurɔfo+ so na wagye+ wɔn. 69 Wama nkwagye abɛn+ so wɔ n’akoa Dawid fie ama yɛn, 70 sɛnea ɔnam n’adiyifo kronkron a wɔtenaa ase tete no ano so+ aka 71 sɛ obegye yɛn afi yɛn atamfo ne wɔn a wokyi yɛn nyinaa nsam no;+ 72 wahu yɛn agyanom mmɔbɔ de akae n’apam kronkron,+ 73 ntam a ɔkaa yɛn agya Abraham+ 74 sɛ onya gye yɛn fi atamfo nsam+ a, ɔbɛma yɛn hokwan de asom no a yɛrensuro+ 75 wɔ nokwaredi pintinn ne trenee mu n’anim, yɛn nkwa nna nyinaa no.+ 76 Na wo abofra kumaa yi, wɔbɛfrɛ wo Ɔsorosoroni no diyifo, efisɛ wubedi Yehowa anim akosiesie n’akwan,+ 77 na wama ne nkurɔfo anya nkwagye a ɛnam wɔn bɔne fafiri+ so ba no ho nimdeɛ, 78 yɛn Nyankopɔn mmɔborɔhunu nti. Saa mmɔborɔhunu yi nti adekyee+ hann fi soro bepue yɛn so,+ 79 ama wɔn a wɔtete sum ne owu sunsuma+ ase no anya hann, agye yɛn taataa akɔ asomdwoe kwan so.” 80 Na abofra kumaa no nyin+ yɛɛ den honhom mu, na ɔtenaa sare so kosii da a oyii ne ho adi kyerɛɛ Israel.


John 5 NIV – Yohane 5 AKCB | Biblica\nJohn 5 NIV – Yohane 5 AKCB\nƆtare Bi Ho Ayaresa\n1Eyi akyi no Yudafo afahyɛ bi nti Yesu san kɔɔ Yerusalem. 2Na ɔtare bi wɔ kurow no mu a wɔfrɛ no Betseda a na ɛbɛn kurow no ano pon kɛse bi a wɔfrɛ no Nguan Pon no. Na wɔabɔ pata ahorow anum atwa ho ahyia. 3Saa pata yi ase na na ayarefo pii sɛ, anifuraefo, mpakye ne mmubuafo wɔ retwɛn sɛ Awurade bɔfo fi ɔsoro bɛba abɛfono nsu no. 4Nea ɛte ne sɛ, sɛ ɔbɔfo no fono nsu no wie a, ɔyarefo a obedi kan atɔ mu no nya ayaresa. 5Na ɔbarima bi ayare ada ɔtare no ho mfe aduasa awotwe. 6Yesu huu sɛ wayare ada hɔ akyɛ no, obisaa no se, “Wopɛ sɛ wo ho tɔ wo ana?”\n7Ɔyarefo no buaa no se, “Me wura, sɛ ɔbɔfo no bɛfono nsu no a, minnya obi a ɔbɛma me so ato mu. Bere biara a mɛbɔ me ho mmɔden sɛ merekɔ mu no, obi di me kan.”\n8Yesu ka kyerɛɛ no se, “Sɔre! Bobɔw wo kɛtɛ na kɔ fie.” 9Amono mu hɔ ara, ɔbarima no nyaa ahoɔden bobɔw ne kɛtɛ, fii ase nantewee.\nNa saa da no yɛ homeda. 10Yudafo mpanyin huu ɔbarima no sɛ ɔso ne kɛtɛ no, wɔn bo fuw yiye. Wobisaa no se, “Wunnim sɛ nnɛ yɛ homeda na etia mmara sɛ wobɛsoa wo kɛtɛ ana?”\n11Ɔbarima yi de ahopopo yii ne ho ano se, “Onipa a ɔsaa me yare no na ɔka kyerɛɛ me se mensoa me kɛtɛ na menkɔ.”\n12Wɔtee saa no wobisaa no se, “Hena ne saa onipa no?”\n13Nanso na nea wɔsaa no yare no nnim Yesu. Afei nso na Yesu afa nnipa no mu kɔ.\n14Akyiri no, Yesu hyiaa ɔbarima no wɔ asɔredan mu tuu no fo se, “Afei a wo ho atɔ wo yi, hwɛ yiye na woankɔyɛ bɔne bio amma biribi a ɛsen kan yare no amma wo so.” 15Ɔbarima yi fii hɔ kɔka kyerɛɛ Yudafo mpanyin no se ɛyɛ Yesu na ɔsaa no yare no.\n16Yudafo mpanyin yi fii ase tan Yesu ani, efisɛ wabu wɔn homeda mmara no so. 17Yesu ka kyerɛɛ wɔn se, “Mʼagya yɛ adwuma bere biara enti ɛsɛ sɛ me nso meyɛ adwuma bere biara.” 18Saa asɛm a Yesu kaa yi maa Yudafo mpanyin no bo fuwii, na wɔyɛɛ wɔn adwene se wobekum no, efisɛ na ɛnyɛ homeda mmara no nko na obu so na na ɔsan frɛ ne ho se Onyankopɔn Ba de kyerɛ sɛ, ɔne Onyankopɔn yɛ pɛ.\n19Yesu ka kyerɛɛ wɔn se, “Ɔba no ntumi mfi ne pɛ mu nyɛ biribi, na mmom ɔyɛ nea ohu sɛ nʼAgya yɛ no bi. 20Efisɛ Agya no dɔ Ɔba no na biribiara a Agya no yɛ no ɔma Ɔba no hu. Na Ɔba no bɛyɛ nnwuma akɛse a ɛsen saa ɔbarima yi ayaresa yi ama mo ho adwiriw mo. 21Na sɛnea Agya no nyan awufo no, saa ara nso na Ɔba no nyan awufo a ɔpɛ sɛ onyan wɔn no. 22Afei koraa mʼAgya mmu obiara atɛn. Ɔde saa atemmu tumi no ahyɛ Ɔba no nsa 23sɛnea ɛbɛyɛ a obiara bedi Ɔba no ni, sɛnea wodi Agya no ni no. Obiara a onni Ɔba no ni no nni Agya a ɔsomaa no no nso ni.\n24“Mereka nokware akyerɛ mo se: Obiara a otie me nsɛm na ogye nea ɔsomaa me no di no wɔ nkwa a enni awiei. Wɔremmu no atɛn, efisɛ wafi owu mu aba nkwa mu. 25Mereka nokware bio sɛ, bere bi reba, na mpo saa bere no anya aba a awufo bɛte Onyankopɔn Ba no nne, na wɔn a wɔte ne nne no benya nkwa. 26Sɛnea Agya no yɛ nkwamafo no, saa ara nso na wama ne Ba no tumi ama wayɛ nkwamafo. 27Wama Ɔba no tumi a ɔde bu atɛn, efisɛ ɔno ne Onipa Ba no.\n28“Mommma saa asɛm yi nnyɛ mo nwonwa, efisɛ bere bi reba a awufo a wɔwɔ wɔn nna mu mpo bɛte me nne, 29na wɔasɔresɔre. Wɔn a wɔayɛ papa no benyan atena nkwa mu, na wɔn a wɔayɛ bɔne no nso, wɔabu wɔn fɔ. 30Merentumi mfi mʼankasa me tumi mu nyɛ biribiara; asɛm a Onyankopɔn aka akyerɛ me no so na migyina bu atɛn. Ɛno nti atɛn a mibu no yɛ nokware.\nYesu Ho Adansedi Ahorow\n31“Sɛ me ara midi me ho adanse a, mʼadansedi no nni mu. 32Na obi wɔ hɔ a odi me ho adanse a minim sɛ nʼadanse a odi fa me ho no yɛ nokware.\n33“Moasoma nnipa akɔ Yohane nkyɛn na wadi adanse a ɛyɛ nokware. 34Nnipa adansedi ho nhia me ansa na moahu onipa ko a meyɛ. Na mmom meka Yohane adanse a odii no kyerɛ mo sɛ nea ɛbɛyɛ na Onyankopɔn begye mo nkwa. 35Yohane nsɛm a ɔkae yɛ kanea a wɔasɔ na ɛhyerɛn, na ɛmaa mo ani gyei.\n36“Me nnwuma a mʼAgya de ama me sɛ menyɛ no di me ho adanse sen Yohane. 37Ɛwɔ mu sɛ munhuu Agya no anim da, na montee ne nne nso da, nanso wadi me ho adanse. 38Na nʼasɛm no nso mommfa nsie mo tirim, efisɛ munnnye me a ɔsomaa me no nni. 39Musua Kyerɛwsɛm no, efisɛ mugye di sɛ ɛno na ɛbɛma moanya nkwa a enni awiei. Nanso saa Kyerɛwsɛm koro no ara di me ho adanse! 40Eyi nyinaa akyi no, mommpɛ sɛ moba me nkyɛn na moanya nkwa!\n41“Menhwehwɛ nnipa anim anuonyam. 42Minim nnipa ko a moyɛ. Minim sɛ munni Onyankopɔn ho dɔ. 43Mebaa wɔ mʼAgya din mu nanso moannye me. Nanso sɛ obi ba wɔ ɔno ara ne din mu na ɔbɛyɛ nea ɔpɛ a, ɛno de, mugye no. 44Mopɛ sɛ nnipa kamfo mo mmom sen sɛ Onyankopɔn bɛkamfo mo. Ɛbɛyɛ dɛn na moagye me adi?\n45“Ɛnyɛ me na mɛka asɛm bi atia mo wɔ Agya no anim, na mmom ɛyɛ Mose a mode mo ani too ne mmara so se ɛno na monam so bɛkɔ Onyankopɔn ahenni mu no. 46Sɛ mugyee Mose dii a anka me nso mubegye me adi, efisɛ nsɛm a ɔkyerɛw no di me ho adanse. 47Na esiane sɛ moannye nsɛm a ɔkyerɛw no anni no nti, ɛnyɛ nwonwa sɛ munnye me nni.”\nAKCB : Yohane 5


1 Samuel 12 ASCB - Matej 12 CRO\n1Afei, Samuel kasa kyerɛɛ ɔman no bio sɛ, “Deɛ mopɛɛ sɛ meyɛ no mayɛ, mama mo ɔhene. 2Matwa me mmammarima ho ayi no, na megyina ha sɛ akɔkoraa tidwono. Masom sɛ mo ɔkannifoɔ firi me mmɔfraase. 3Afei, monka nkyerɛ me, ɛberɛ a megyina Awurade ne deɛ wɔasra no wɔ ne din mu anim yi, hwan nantwie anaa nʼafunumu na mawia? Masisi mo mu bi pɛn anaa? Madi mo nya pɛn anaa? Magye adanmudeɛ bi pɛn anaa? Sɛ mayɛ bɔne bi a, monka nkyerɛ me, na mɛtenetene deɛ manyɛ no yie.”\n4Wɔbuaa sɛ, “Dabi, wonsisii yɛn, na wonnii yɛn nya ɛkwan biara so, na wonnyee adanmudeɛ fua pɛ mpo.”\n5Samuel kaa sɛ, “Awurade ne ne onipa a wɔasra no no yɛ mʼadansefoɔ sɛ morentumi nka sɛ mabɔ mo korɔno.”\nWɔn nyinaa kaa sɛ, “Ampa ara, ɛyɛ nokorɛ!”\n6Samuel toaa so sɛ, “Ɛyɛ Awurade na ɔyii Mose ne Aaron. Ɔno na ɔyii mo agyanom firii Misraim asase so. 7Seesei, monnyina ha dinn wɔ Awurade anim ɛberɛ a megu so rekaakae mo nneɛma akɛseɛ a Awurade ayɛ ama mo ne mo agyanom no.\n8“Ɛberɛ a na Israelfoɔ wɔ Misraim na wɔsu frɛɛ Awurade no, ɔsomaa Mose ne Aaron sɛ, wɔnnyi wɔn mfiri Misraim, na wɔmfa wɔn mmra saa asase yi so.\n9“Nanso, ankyɛre biara na nnipa no werɛ firii Awurade, wɔn Onyankopɔn, enti ɔmaa Sisera a ɔyɛ Hasor akodɔm sahene no ne Filistifoɔ ne Moabhene dii wɔn so. 10Afei, wɔsu frɛɛ Awurade bio, na wɔpaee mu kaa wɔn bɔne sɛ, ‘Yɛayɛ bɔne sɛ yɛatwe yɛn ho afiri Awurade ho, na yɛresom ahoni Baalim ne Astoret. Na sɛ wogye yɛn firi yɛn atamfoɔ nsam a, yɛbɛsom wo, na wo nko ara na yɛbɛsom.’ 11Na Awurade somaa Yerub-Baal, Barak, Yefta ne Samuel, na ɔgyee mo firii mo atamfoɔ nsam na mobɛtenaa asomdwoeɛ mu.\n12“Nanso, mosuroo Amonfoɔ ɔhene Nahas enti, moka kyerɛɛ me sɛ, ‘Dabi, yɛrepɛ ɔhene ama wadi yɛn so’—nanso na Awurade mo Onyankopɔn yɛ mo so ɔhene. 13Afei, mo ɔhene a moayi no nie; deɛ mobisaeɛ no. Hwɛ, Awurade ayɛ mo apɛdeɛ ama mo. 14Sɛ mosuro Awurade, na mosom no, tie nʼasɛm, na sɛ moammu ne mmara so, na mo ne mo ɔhene a ɔdi mo so no nyinaa di Awurade, mo Onyankopɔn akyi a, biribiara bɛyɛ yie. 15Na sɛ moantie Awurade, na motia ne mmara a, ne nsa bɛyɛ duru wɔ mo so sɛdeɛ ɛyɛɛ mo agyanom so no.\n16“Enti afei, monnyina hɔ dinn, na monhwɛ ade kɛseɛ a Awurade rebɛyɛ. 17Monim sɛ saa ɛberɛ yi a ɛyɛ ayuotwaberɛ yi, osuo nntɔ. Mɛma Awurade adwa aprannaa na ama osuo atɔ. Afei mobɛhunu bɔne a moyɛeɛ sɛ mobisaa ɔhene no.”\n18Ɛhɔ ara Samuel frɛɛ Awurade, na ɛda no ara, Awurade dwaa aprannaa, tɔɔ osuo. Nnipa no nyinaa suroo Awurade ne Samuel. 19Nnipa no nyinaa ka kyerɛɛ Samuel sɛ, “Bɔ Awurade, wo Onyankopɔn, mpaeɛ ma wʼasomfoɔ sɛdeɛ yɛrenwuo, na yɛrenyɛ bɔne nka yɛn bɔne ahodoɔ nyinaa ho sɛ yɛabisa ɔhene.”\n20Samuel buaa sɛ, “Monnsuro. Moayɛ saa bɔne yi nyinaa bi deɛ, nanso monnnane mo ani mfiri Awurade so, na momfa mo akoma nyinaa nsom Awurade. 21Monnsane nkɔdi ahoni huhuo a wɔrenyɛ mo papa biara, na wɔrentumi nnye mo nkwa no akyi, ɛfiri sɛ, wɔn ho nni mfasoɔ. 22Esiane ne din kɛseɛ no enti, Awurade rempo ne nkurɔfoɔ. Awurade afa mo sɛ nʼankasa nʼadeɛ. 23Na me deɛ, merenyɛ bɔne ntia Awurade sɛ meremmɔ mpaeɛ mma mo. Na mɛkɔ so akyerɛ mo papa ne bɔne. 24Nanso, monhwɛ sɛ mobɛsuro Awurade na moasom no nokorɛm. 25Na sɛ mokɔ so yɛ bɔne a, wɔbɛsɛe mo ne mo ɔhene nyinaa.”\nASCB : 1 Samuel 12


Забур 75 CARS - Nnwom 75 ASCB\n1Ao Onyankopɔn, yɛda wo ase,\nyɛda wo ase, ɛfiri sɛ wo Din abɛn;\nnnipa ka wʼanwanwadeɛ kyerɛ.\n2Woka sɛ, “Me na mehyɛɛ ɛberɛ a ɛsɛ no;\nɛyɛ me na mebu atɛntenenee.\n3Sɛ asase ne ɛso nnipa nyinaa woso a,\nme na mema nʼafadum gyina hɔ pintinn.\n4Meka kyerɛ ahantanfoɔ sɛ, ‘Monnhoahoa mo ho bio,’\nna meka kyerɛ amumuyɛfoɔ nso sɛ, ‘Mommma mo mmɛn so.\n5Mommma mo mmɛn so ntia ɔsoro;\nmommfa animtiabuo nkasa.’ ”\n6Obiara mmfiri apueeɛ anaa atɔeɛ\nanaa ɛserɛ no so a ɔbɛtumi ama obi so.\n7Ɛyɛ Onyankopɔn na ɔbu atɛn:\nƆbrɛ ɔbaako ase, na ɔma ɔfoforɔ so.\n8Kuruwa bi hyɛ Awurade nsam\nnsã bi a ɛtwa ahuro a wɔde nnuhwam afra ahyɛ no ma;\nɔhwie, na asase so amumuyɛfoɔ nyinaa\nnom ma ɛka aseɛ puo.\n9Me deɛ, mɛpae mu aka yei daa daa;\nmɛto ayɛyi dwom ama Yakob Onyankopɔn.\n10Mɛbubu amumuyɛfoɔ nyinaa mmɛn,\nnanso mɛma ateneneefoɔ ahoɔden foforɔ.\nASCB : Nnwom 75


Romafo 14 NA-TWI - Mmu atɛn - Munnye obi a ne gyidi sua - Bible Gateway\nRomafo 13Romafo 15\nRomafo 14 Nkwa Asem (NA-TWI)\n14 Munnye obi a ne gyidi sua mfra mo mu; mo ne no nnnye nea n’adwene kyerɛ no no ho akyinnye. 2 Obi gyidi ma otumi di biribiara, nanso obi a ne gyidi sua no di afumduan nkutoo. 3 Ɛnsɛ sɛ nea odi biribiara no bu nea onni biribiara no animtia; saa ara nso na ɛnsɛ sɛ obi a odi afumduan nko ara no bu nea odi biribiara no atɛn; efisɛ, Onyankopɔn agye no. 4 Wo ne hena a wubu obi somfo atɛn? Ɛyɛ ɔno ankasa ne wura na ɔbɛka se wadi nkonim anaasɛ wadi nkogu. Na obedi nkonim no, efisɛ, Awurade betumi ama wadi nkonim.


Twi yɛ Kasa wɔ Ghana man mu. Nipa bɛyɛ pepepem nson na ɛka Twi Kasa wɔ Ghana. Ghanafoɔ wɔ kasa ahoroɔ beberee. Twi ka Akan Kasa abusua a yɛfrɛ no Kwa Kasa Abusua no ho. Twi gu mu ahoroɔ pii nanso ne nyinaa yɛ kasa baako a obiara te ase. Yɛwɔ Asante Twi, Akuapem Twi, Akyem Twi ɛne nea ɛkeka ho.\nTwi a, yɛka daadaa no nteaseɛ nyɛ na. Ɛno akyiri no, yɛwɔ mmɛ ne akasakoa a, ɛwɔ sɛ obi de n’adwene kɔ akyiri ansa na wate aseɛ. Wopɛ sɛ woka obi anim asɛm wɔ aberɛ a, wompɛ sɛ wofom no a, wobu no bɛ. Nti na mpaninfoɔ bu bɛ bi sɛ: “ɔba nyansafoɔ, yɛbu no bɛ, na yɛnnka no asɛm”.\nKasakoa yɛ asɛm a, ne nkyerɛaseɛ ɛnna tee. Ne saa nti no obi a, n’ani mfiriiɛ no rente aseɛ. Yɛmfa no sɛ, obi awu, na ne ba ketewa wɔ hɔ na wompɛ sɛ ɔbɛ te sɛ n’awofoɔ awu a, woka no sɛ: “asemasi adane n’ani ahwɛ dan”, anaa sɛ, “asemasi aka nkyene agu”. Ɛtoaso bio, yɛka kasakoa de anidie ma obi a, odi nim. Ɛno nti, sɛ ɔhene wu a, yɛka sɛ: “Nana kɔ ne kra akyi”.


29 Ɛnna Hiob san toaa n’akasabebu no so sɛ: 2 “O sɛ anka mete sɛnea na mete kan asram no ɛ,+Nna a na Onyankopɔn hwɛ me so no;+ 3 Bere a ɔmaa ne kanea hyerɛn me ti so,Na mede ne hann nantew sum mu no;+ 4 Sɛnea na mete wɔ me mmabunberem,+Na Onyankopɔn ayɔnkofa wɔ me ntamadan mu no;+ 5 Bere a na ade nyinaa so Tumfoɔ no ka me ho,Na m’asomfo nyinaa atwa me ho ahyia no! 6 Bere a mitutuu m’anammɔn wɔ srade mu,Na ngo sen fii abotan mu sɛ asubɔnten maa me no;+ 7 Bere a mekɔɔ kurow pon ho,+Na mede m’agua sii abɔnten no!+ 8 Mmarimaa huu me, na wɔde wɔn ho hintawee;Nkwakoraa mpo sɔre gyinaa hɔ.+ 9 Akunini nso gyaee kasa,Na wɔde wɔn nsa too wɔn ano.+ 10 Akannifo nne hintawee,Na wɔn tɛkrɛma fomfam wɔn dodom.+ 11 Aso mpo tee, na ɛfrɛɛ me anigye,Na aniwa nso hui, na edii me ho adanse. 12 Efisɛ migyee mmɔborɔni a osu frɛ ɔboafo,+Ne agyanka ne nea onni ɔboafo.+ 13 Nea ɔreyɛ awu nhyira+—me so na ɛbae,Na memaa okunafo koma ani gyei.+ 14 Mifuraa trenee, na ɛkataa me ho.+Ná m’atemmu te sɛ atade nguguso ne abotiri. 15 Mebɛyɛɛ aniwa maa onifuraefo;+Na meyɛɛ apakye nso nan. 16 Meyɛɛ ahiafo agya;+Na nea minnim no no asɛm—mehwehwɛɛ mu.+ 17 Mibubuu ɔbɔnefo abogye,+Na migyee mmɔborɔni fii ne sẽ ntam. 18 Ná meka sɛ, ‘Me berebuw mu na megyaa mu,+Na me nna bɛdɔɔso sɛ anhwea.+ 19 Me ntini mu abue ama nsu,+Na obosu nso atena me baa so anadwo. 20 M’anuonyam yɛ foforo,Na agyan a ɛwɔ me nsam no, mɛtow no ntoatoaso.’ 21 Me na wotiee me; wɔtwɛn me,Na wɔyɛɛ komm maa m’afotu.+ 22 M’ano si a, wɔnkasa bio,Me nsɛm sosɔ guu wɔn so.+ 23 Ná wɔtwɛn me sɛnea wɔtwɛn osu,+Na wobuee wɔn anom maa osutɔ.+ 24 Meserew kyerɛɛ wɔn, na wɔannye anni,Na m’anim a ɛtew no,+ wɔammu no animtiaa. 25 Mepaw ɔkwan maa wɔn, na metenaa ase sɛ otitiriw;Metenaa ase sɛ ɔhene a ɔwɔ n’asraafo mu,+Meyɛɛ ɔwerɛkyekyefo maa wɔn a wodi awerɛhow.+


2 Samuel 2 NIRV - 2 Samuel 2 ASCB\nDawid Di Yuda So Ɔhene\n1Mmerɛ no ara mu, Dawid bisaa Awurade sɛ, “Mensane nkɔ Yuda anaa?”\nAwurade buaa no sɛ, “Kɔ.”\nDawid bisaa no sɛ, “Kuro bɛn na menkɔ so?”\nAwurade buaa no sɛ, “Hebron.”\n2Na Dawid yerenom ne Ahinoam a ɔfiri Yesreel ne Abigail a ɔfiri Karmel a na ɔyɛ Nabal yere no. Enti Dawid ne ne yerenom, 3ne ne mmarima ne wɔn fiefoɔ nyinaa tu kɔɔ Yuda, na wɔkɔtenaa Hebron ne ne nkuro so. 4Afei, Yuda ntuanofoɔ kɔɔ Hebron, kɔsraa Dawid ngo sii no ɔhene wɔ Yuda abusuakuo so.\nNa ɛberɛ a Dawid tee sɛ Yabes Gilead mmarima asie Saulo no, 5ɔtoo wɔn nkra sɛ, “Awurade nhyira mo sɛ moayi nokorɛ a ɛte saa adi, ama mo wura Saulo, na moasie no animuonyam so. 6Na afei, Awurade ne mo nni no yie na ɔntua mo dɔ sononko yi so ka. Na me nso mɛtua mo deɛ moayɛ yi so ka. 7Afei a Saulo awu yi, mepɛ sɛ mobɛyɛ mʼasomfoɔ nokwafoɔ sɛ Yudafoɔ a wɔasra me ngo sɛ menni wɔn so ɔhene no.”\nIs-Boset Di Ɔhene Wɔ Israel\n8Na Ner babarima Abner a na ɔyɛ Saulo safohene wɔ nʼakodɔm so ne Saulo babarima Is-Boset kɔɔ Mahanaim. 9Ɛhɔ na ɔsii Is-Boset ɔhene wɔ Gilead, Yesreel, Efraim, Benyamin, Asurifoɔ2.9 Asuri yɛ Aser abusuakuo mu nnipa. asase ne Israel nyinaa so.\n10Ɛberɛ a Is-Boset dii adeɛ no, na wadi mfirinhyia aduanan, na ɔdii adeɛ firi Mahanaim mfeɛ mmienu. Na Yuda abusuakuo no dii Dawid nokorɛ. 11Dawid yɛɛ Hebron ne kuropɔn. Na ɔdii Yuda so ɔhene mfirinhyia nson ne fa.\nIsrael Ne Yuda Di Ako\n12Ɛda koro bi, Abner dii Is-Boset akodɔm anim, firi Mahanaim kɔɔ Gibeon. 13Saa ɛberɛ korɔ no ara mu, Seruia babarima Yoab nso dii Dawid akodɔm anim, firi Hebron na wɔhyiaa Abner wɔ Gibeon ɔtadeɛ ho. Akuo mmienu no tenatenaa ase a na wɔdi nhwɛanimu. 14Afei, Abner susuu ho kyerɛɛ Yoab sɛ, “Ma yɛmfa yɛn akofoɔ no mu kakra, na wɔmfa wɔn nsa nni ako nyɛ oyikyerɛ.”\nYoab penee so kaa sɛ, “Wɔnsɔre nko ɛ.”\n15Enti, wɔyii mmarima dumienu firii ekuo biara mu sɛ wɔnni wɔn ho ako. 16Obiara sɔɔ ne tiafoɔ tirinwi mu, de nʼakofena wowɔɔ wɔn ho, maa wɔn nyinaa wuwuiɛ. Enti, wɔfrɛ atɔeɛ mu hɔ sɛ Akofena Afuo de bɛsi ɛnnɛ.\n17Afei, akodɔm mmienu no de ɔko hyehyɛɛ so, na saa da no baa awieeɛ no, na Dawid akodɔm no adi Abner ne Israel so nkonim.\n18Na Yoab, Abisai ne Asahel a wɔyɛ Seruia mmammarima baasa no ka Dawid akodɔm no ho saa da no. Na Asahel tu mmirika te sɛ ɔforoteɛ, 19na ɔpamoo Abner ara sɛ, ɔbɛkyere no. 20Ɛberɛ a Abner twaa nʼani hunuu sɛ ɔgu ne so no, ɔteaam sɛ, “Wo nie, Asahel!”\nƆbuaa sɛ, “Aane, ɛyɛ me!” 21Na Abner ka kyerɛɛ no sɛ, “Ɛnneɛ, kɔpɛ obi foforɔ, na wone no nko. Kɔ na kɔsi mmeranteɛ no baako so, na gye nʼakodeɛ a ɛwɔ ne ho nyinaa.” Nanso, Asahel, kɔɔ so taa no.\n22Bio, Abner teaam ka kyerɛɛ Asahel sɛ, “Firi ha kɔ! Sɛ mekum wo a, merentumi nhwɛ wo nuabarima Yoab anim.”\n23Nanso, Asahel antie ara, enti Abner de ne pea no wɔɔ ne yafunu mu, maa pea no pue firii nʼakyi. Ɔbu hwee fam hɔ wuiɛ. Na obiara a ɔduruu atɔeɛ mu hɔ no gyinaa dinn hwɛɛ Asahel sɛ ɔda hɔ.\n24Ɛberɛ a Yoab ne Abisai tee asɛm a asi no, wɔkɔɔ sɛ wɔrekɔhwehwɛ Abner. Ɛberɛ a wɔduruu Amma bepɔ a ɛbɛn Gia a ɛwɔ ɛkwan a ɛda hɔ kɔ Gibeon ɛserɛ so no, na onwunu adwo. 25Abner akodɔm a wɔfiri Benyamin abusuakuo mu no boaa wɔn ho ano wɔ bepɔ no so yɛɛ krado maa ɔko.\n26Ɛhɔ na Abner teaam, ka kyerɛɛ Yoab sɛ, “Enti, ɛsɛ sɛ daa yɛfa akofena so de ka yɛn ntam asɛm anaa? Monnhunu sɛ, saa ɛkwan no de nitan bɛto yɛn ntam? Da bɛn na wobɛfrɛ wo mmarima no aka akyerɛ wɔn sɛ, wɔnnyae wɔn nuanom Israelfoɔ akyidie?”\n27Na Yoab kaa sɛ, “Sɛ woankasa a anka, Onyankopɔn nko ara na ɔnim deɛ ɛbɛba; anka yɛbɛtaa wo anadwo mu no nyinaa.”\n28Enti, Yoab hyɛn ne totorobɛnto,2.28 Sɛ wɔhyɛn totorobɛnto a, na ɛkyerɛ ɔko bi ahyɛaseɛ anaasɛ nʼawieeɛ. maa ne mmarima no gyaee Israel akodɔm no so taa.\n29Anadwo mu no nyinaa, Abner ne ne mmarima nante kɔɔ Araba. Wɔtwaa Yordan bɔnhwa, toaa so kɔɔ Bitron, bɛduruu Mahanaim.\n30Na Yoab gyaee Abner akyidie, na ɔboaboaa ne mmarima ano. Asahel akyi no, wɔhunuu sɛ Dawid mmarima no mu dunkron ayera. 31Nanso, na Dawid mmarima no akunkum Benyaminfoɔ no mu nnipa ahansia ne aduosia a na wɔka Abner ho no. 32Wɔfaa Asahel siee no wɔ nʼagya ɔboda mu wɔ Betlehem. Na Yoab ne ne mmarima nantee anadwo mu no nyinaa kɔduruu Hebron adekyeeɛ.\nASCB : 2 Samuel 2


Yohane 16 - Nkwa Asem (NA-TWI) | Biblica\nYohane 16 - Nkwa Asem (NA-TWI)\n1“Maka eyinom nyinaa akyerɛ mo na moatumi agyina hɔ pintinn. 2 Wɔbɛpam mo afi wɔn asɔredan mu. Na bere bi bɛba a obiara a obekum mo no besusuw sɛ, sɛ ɔyɛ saa a, na ɔresom Onyankopɔn. 3 Wɔde saa nneɛma yi bɛyɛ mo, efisɛ, wonnim Agya no na me nso wonnim me. 4 Nanso maka eyi akyerɛ mo sɛnea ɛbɛyɛ a, sɛ bere no du a, mobɛkae nea meka kyerɛɛ mo no. Mfitiase no, manka eyi ankyerɛ mo, efisɛ na meka mo ho.\n5 “Afei de merekɔ nea ɔsomaa me no nkyɛn. Nanso mo mu biara mmisaa me se, ‘Ɛhe na worekɔ?’ 6 Nea maka akyerɛ mo yi ama mo werɛ ahow. 7 Nanso meka nokware kyerɛ mo; eye ma mo sɛ mɛkɔ, efisɛ, sɛ mankɔ a, ɔboafo no remma mo nkyɛn.\n8 “Nanso sɛ mekɔ a, mɛsoma no aba mo nkyɛn. Na sɛ ɔba a, ɔbɛma wiasefo ahu wɔn bɔne ne nea ɛyɛ trenee ne Onyankopɔn atemmu. 9 Nea wɔka fa bɔne ho no nyɛ nokware, efisɛ, wonnye me nni. 10 Nea wɔka fa trenee ho no nyɛ nokware, efisɛ, merekɔ Agya no nkyɛn na morenhu me bio. 11 Saa ara na nea wɔka fa atemmu ho no nso nyɛ nokware, efisɛ, wɔabu wiase yi temmufo no atɛn dedaw.\n12 “Mewɔ nsɛm pii ka kyerɛ mo nanso mprempren de, morentumi nte ase. 13 Sɛ nokware Honhom no ba a, ɔbɛma moahu nokware no nyinaa. Ɔrenkasa mma ne ho na mmom, nea ɔte no na ɔbɛka, na ɔbɛka nneɛma a ɛbɛba no ho nsɛm akyerɛ mo. 14 Ɔbɛhyɛ me anuonyam, efisɛ, obetie asɛm biara a meka no na wabɛka akyerɛ mo. 15 Biribiara a m’agya wɔ no yɛ me de. Ɛno nti na mekae se, Honhom no betie biribiara a meka kyerɛ no, na wabɛka akyerɛ mo no.\nAwerɛhow ne anigye\n16 “Aka kakraa bi morenhu me, nanso ɛno akyi no, ɛrenkyɛ koraa, mubehu me bio!”\n17 Asuafo no bi bisabisaa wɔn ho wɔn ho se, “Eyi ase ne dɛn? Ɔreka akyerɛ yɛn se, ‘Aka kakraa bi morenhu me nanso ɛno akyi no, ɛrenkyɛ koraa na moasan ahu me.’ Ɔsan ka bio se, ‘Efisɛ, merekɔ Agya no nkyɛn.’ “\n18 Wɔsan bisaa bio se, “Saa asɛm, ‘aka kakra’ yi ase ne dɛn? Yɛnte nea ɔreka yi ase.”\n19 Yesu hui sɛ wɔpɛ sɛ wobisa no asɛm a ɔkae no ase no nti, ɔka kyerɛɛ wɔn se, “Mekae se, ‘aka kakraa bi morenhu me nanso ɛno akyi no, ɛrenkyɛ koraa mubehu me bio’. Eyi ne asɛm a monte ase a enti morebisabisa mo ho mo ho yi? 20 Meka nokware akyerɛ mo; mo werɛ bɛhow na moasu nanso wiasefo ani begye. Mubedi awerɛhow nanso mo awerɛhow no bɛdan anigye. 21 Sɛ ɔbea rebɛwo a, na werɛ how, efisɛ, n’amanehunu bere adu so. Nanso sɛ onya wo a, ne werɛ fi ne yaw, efisɛ, n’ani gye sɛ wawo onipa aba wiase. 22 Saa ara na ɛte wɔ mo ho. Mprempren de, mo werɛ ahow. Nanso mehu mo bio ama mo ani agye na obi rentumi nnye saa anigye no mfi mo nsam. 23 Sɛ saa da no du a, moremmisa me biribiara. Meka nokware akyerɛ mo, Agya no de biribiara a mode me din bebisa no bɛma mo. 24 Ebesi saa bere yi, momfaa me din mmisaa biribiara da. Mummisa na wɔde bɛma mo na mo anigye awie pɛyɛ.\n25 “Menam abebu mu na maka eyinom akyerɛ mo. Nanso bere bi bɛba a merenkasa abebu mu bio na mmom, mɛka biribiara a ɛfa Agya no ho no fann akyerɛ mo. 26 Sɛ saa da no du a, mode me din bebisa no biribiara a ɛho hia mo. Menka se me na mebisa Agya no ama mo, 27 efisɛ, Agya no ankasa dɔ mo. Ɔdɔ mo, efisɛ, modɔ me na moagye adi sɛ mifi Onyankopɔn nkyɛn na mebae. 28 Mifi Agya no nkyɛn na mebaa wiase; na afei merefi wiase akɔ Agya no nkyɛn.”\n29 N’asuafo no ka kyerɛɛ no se, “Afei de, wokasa pefee ma yɛte wo ase. 30 Yɛahu sɛ wunim biribiara; ɛho nhia sɛ obi bisa wo nsɛm. Eyi ama yɛagye adi sɛ wufi Onyankopɔn nkyɛn.”\n31 Yesu buaa wɔn se. “Afei de, mugye di? 32 Bere bi rebedu na mpo adu dedaw a mo nyinaa bɛhwete na obiara akɔ ne fi na aka me nko. Nanso ɛrenka me nko efisɛ, Agya no ka me ho. 33 Maka eyinom akyerɛ mo na moanya asomdwoe wɔ me mu. Mubehu amane wɔ wiase. Nanso munnyina pintinn! Madi wiase so nkonim!”\nNA-TWI : Yohane 16


Sɛnea Mobɛhwɛ Mo Sikasɛm Yiye | W’abusua Betumi Anya Anigye\nSɛnea Mobɛhwɛ Mo Sikasɛm Yiye\n“Agyinatu na ɛma tirimbɔ gyina.”—Mmebusɛm 20:18\nSika yɛ ade a yentumi nkɔ nnya. Yehia sika na yɛatumi ahwɛ yɛn abusua. (Mmebusɛm 30:8) Bible mpo ka sɛ, “sika . . . bɔ onipa ho ban.” (Ɔsɛnkafo 7:12) Ɛtɔ da a, ɛyɛ den ma awarefo sɛ wɔbɛtena ase asusuw wɔn sikasɛm ho. Nanso mma sikasɛm mfa wantwiwantwi mma w’aware mu. (Efesofo 4:32) Awarefo de, sɛ ɛba sikasɛm a, ɛsɛ sɛ mugye mo ho di na moyɛ baako.\n1 MONYƐ NHYEHYƐE PA\nNEA BIBLE NO KA: “Mo mu hena na ɔpɛ sɛ osi aban na onni kan ntena ase nsēsē nhwɛ sɛ ɔwɔ nea ɛdɔɔso a ɔde bewie?” (Luka 14:28) Ɛho hia paa sɛ mobom yɛ mo sikasɛm ho nhyehyɛe. (Amos 3:3) Mopɛ sɛ motɔ biribi a, monhwɛ nea mo sika bɛso na munsi ho gyinae. (Mmebusɛm 31:16) Ɛnyɛ sɛ sika no wɔ hɔ araa nti, biribiara a na moretɔ. Ɛnsɛ sɛ mode ka hyɛ mo kɔn. Munnni mmmoro nea munya.—Mmebusɛm 21:5; 22:7.\nBosome so na muhu sɛ mo sika no bi aka a, mommom nsusuw ho nhwɛ nea mode bɛyɛ\nSɛ sika no anso a, monyɛ nhyehyɛe pɔtee a ɛbɛboa ma moatete nneɛma so. Sɛ́ anka mobɛkɔ akodidi abɔnten no, mubetumi anoa aduan wɔ fie adi\n2 MONHWƐ NEA MOWƆ, NA MOMMFA NNEƐMA NNSIE MO HO\nNEA BIBLE NO KA: “Di [biribiara] ho dwuma nokwaredi mu, ɛnyɛ Yehowa anim nko na mmom nnipa anim nso.” (2 Korintofo 8:21) Ma wo kunu anaa wo yere nhu sika a wunya ne nea wode yɛ no mu pefee.\nBere biara a wopɛ sɛ wode sika kɛse kɔyɛ biribi no, wo ne wo hokafo nsusuw ho ansa. (Mmebusɛm 13:10) Sɛ mususuw mo sikasɛm ho a, ɛbɛboa ma asomdwoe atena mo aware mu. Mmu sika a wunya no sɛ ɛyɛ wo nkutoo dea, na mmom bu no sɛ abusua no sika.—1 Timoteo 5:8.\nMunsusuw ho nhwɛ sika dodow a mopɛ sɛ mo mu biara de twitwa ne ho a ɛho renhia sɛ ɔbɔ ne yɔnko amanneɛ\nNtwɛn nkosi sɛ ɔhaw bi bɛsɔre ansa na moasusuw mo sikasɛm ho\nNYA SIKA HO ADWEMPA\nƐwom sɛ sika ho hia de, nanso mma sika nsɛe w’aware anaa ɛmfa wantwiwantwi mma mo ntam. (Mateo 6:25-34) Ɛnyɛ sika pii na ɛbɛma w’ani agye. Bible ka sɛ: “Monhwɛ yiye wɔ anibere biara ho.” (Luka 12:15) Biribiara nni hɔ a wubetumi de sika atɔ a ɛsom bo sen w’aware. Enti ma w’ani nsɔ nea wowɔ; ntoto wo ne Onyankopɔn adamfofa ase. Sɛ woyɛ saa a, w’abusua ani begye na wo nso wubenya Yehowa anim dom.—Hebrifo 13:5.\nDɛn na yebetumi ayɛ na ɛka ammene yɛn abusua no?\nBere bɛn na me ne me yere anaa me kunu tenaa ase susuw yɛn sikasɛm ho?\nSɛnea Wɔde Sika Di Dwuma Yiye Aware Ne Abusua\nBible mu nsɛm a nyansa wom bɛtumi aboa wo ama woahu nea wobɛyɛ.\nShare Share Sɛnea Mobɛhwɛ Mo Sikasɛm Yiye


Marko 2 NA-TWI - Yesu sa obubuafo bi yare - Nna bi akyi - Bible Gateway\nMarko 1Marko 3\nMarko 2 Nkwa Asem (NA-TWI)\nYesu sa obubuafo bi yare\n2 Nna bi akyi no, Yesu kɔɔ Kapernaum bio. Oduu hɔ no, nnipa pii tee sɛ waba hɔ. 2 Ankyɛ na nnipa bebree bɛhyɛɛ ofi a na ɔwɔ mu no mu ma tɔ. Ofitii ase kaa Asɛmpa no kyerɛɛ wɔn. 3Mmarima baanan bi de obubuafo bi a wɔso no baa hɔ. 4 Esiane sɛ na wontumi mfa nnipadɔm no mu nkɔ Yesu nkyɛn no nti, wɔforoo ɔdan a Yesu wɔ mu no, kotuu tokuru wɔ atifi. Wɔde obubuafo a ɔda ne kɛtɛ so no faa mu gyaagyaa no brɛoo de no kɔtoo Yesu anim.\n5 Yesu huu wɔn gyidi a wɔwɔ wɔ ne mu no, ɔka kyerɛɛ ɔyarefo no se, “Ɔba, wɔde wo bɔne akyɛ wo!”\n6 Nanso mmara no akyerɛkyerɛfo a wɔwɔ hɔ no tee nea Yesu kae no, wɔdwenee wɔ wɔn tirim 7 se, “Asɛm bɛn na ɔreka yi! Abususɛm na ɔreka yi! Osusuw sɛ ɔyɛ Onyankopɔn? Onyankopɔn nko na otumi de bɔne kyɛ.”\n8 Yesu huu wɔn adwene no, ɛhɔ ara, ɔka kyerɛɛ wɔn se, “Adɛn na moma asɛm a mekae yi haw mo? 9 Me, Onipa Ba no, mewɔ tumi wɔ asase so sɛ mede bɔne kyɛ. Sɛ obi bɛka asɛm bi no, nyɛ den. Obiara betumi aka asɛm a mekae yi. 10 Nanso sɛnea ɛbɛyɛ na mubehu sɛ Onipa Ba no wɔ tumi sɛ ɔde bɔne kyɛ nti,” ɔka kyerɛɛ obubuafo no se, 11 “Mise wo sɛ, sɔre gyina hɔ. Fa wo kɛtɛ na kɔ wo fi.”\n12 Obubuafo yi sɔre bobɔw ne kɛtɛ, na ɔde anigye ne ahosɛpɛw faa nnipadɔm no mu kɔe. Nnipa no ho dwiriw wɔn, ma wɔkamfoo Onyankopɔn kae se, “Yenhuu eyi bi da!”\n13 Yesu san kɔɔ mpoano hɔ bio na ɔkaa Asɛmpa no kyerɛɛ nnipakuw a wɔahyia wɔ hɔ no. 14 Bere a ɔnam mpoano hɔ no, ohuu Alfeo ba Lewi sɛ ɔte atowgyei. Ohuu no no, ɔka kyerɛɛ no se, “Di m’akyi.” Ɛhɔ ara, Lewi sɔre dii n’akyi.\n15 Saa da no anadwofa, Lewi tow pon, too nsa frɛɛ n’afɛfo towgyefo ne nnebɔneyɛfo bi sɛ wɔmmra na ɔne wɔn ne Yesu ne n’asuafo nto nsa nnidi. Nnipa a wodii Yesu akyi no bi te sɛ Lewi ara pɛ. 16 Farisifo no hui sɛ ɔne nnebɔneyɛfo ne towgyefo ato nsa redidi no, anyɛ wɔn dɛ. Wobisaa n’asuafo no se, “Adɛn nti na ɔne towgyefo ne nnebɔneyɛfo te sɛ eyinom to nsa didi?”\n17 Yesu tee nea wɔkae no, obuaa wɔn se, “Wɔn a wɔwɔ ahoɔden no, ɔyaresafo ho nhia wɔn. Wɔn a wɔyare no na ɔyaresafo ho hia wɔn. Mamma sɛ merebɛka akyerɛ atreneefo se wɔnsakra wɔn adwene na mmom, nnebɔneyɛfo.”\n18 Da bi a Yohane Osuboni akyidifo ne Farisifo no redi mmuada no, nnipa bi kɔɔ Yesu nkyɛn kobisaa no se, “Adɛn nti na Yohane ne Farisifo no akyidifo di mmuada na w’akyidifo de, wonni mmuada?”\n19 Yesu nso bisaa wɔn se, “Moahu ayeforokunu nnamfo a wɔbɛba ayeforo ase a wɔbɛka se, wɔredi mmuada enti wɔrennidi anaa? Mmere dodow a wɔne ayeforokunu no nam no de, wɔrenni mmuada da. 20 Nanso da bi bɛba a, wɔbɛfa ayeforokunu no afi wɔn nkyɛn. Saa bere no na wobedi mmuada. 21 Ɛte sɛ wode ntama foforo atare ntama dedaw mu. Dɛn na ɛba? Ntaremu no bɛtew ntama dedaw no mu, na ayi afi mu, na ama tokuru a ɛda hɔ no aso asen kan de no. 22 Munim sɛ wɔmfa nsa foforo ngu aboa nhoma nkotoku dedaw mu. Anyɛ saa a, ɛbɛpae. Nsa no behwie agu, na nkotoku a nsa no wɔ mu no nso bɛpaapae. Ɛsɛ sɛ wɔde nsa foforo gu nkotoku foforo mu.”\nHomedadi ho asɛm\n23 Homeda bi a Yesu ne n’asuafo nam aburowfuw bi mu no, asuafo no pempan aburow no bi wee.\n24 Farisifo no bi ka kyerɛɛ Yesu se, “Enni ho kwan sɛ wɔyɛ saa! Yɛn mmara mma ho kwan sɛ wobu aburow Homeda.”\n25 Yesu nso bisaa wɔn se, “Monkenkan nea ɔhene Dawid yɛɛ bere a ɔkɔm dee ɔne wɔn a na wɔka ne ho no, 26 ne sɛnea ɔkɔɔ Onyankopɔn fi, ɔsɔfo panyin Abiata bere so, na ɔne wɔn a wɔka ne ho kodii abodoo a wɔde abɔ afɔre ama Onyankopɔn no, a obiara nni ho kwan sɛ odi, gye asɔfo nko ara, no pɛn? Na ɛno nso tia mmara. 27 Onipa nti na wɔyɛɛ Homeda, na ɛnyɛ Homeda nti na wɔbɔɔ onipa. 28 Na me, Onipa Ba no mpo, mewɔ tumi sɛ mekyerɛ nea ɛsɛ sɛ onipa tumi yɛ Homeda!”


Midi Mfomso a, Ɛdɛn na Metumi Ayɛ? | Mmabun Bisa Sɛ\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Fijian Finnish French Ga Georgian German Greek Greenlandic Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Kikamba Kikaonde Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nyungwe Nzema Ossetian Papiamento (Curaçao) Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Solomon Islands Pidgin Spanish Swahili Swahili (Congo) Swedish Tagalog Tamil Telugu Thai Tsonga Tswana Turkish Turkmen Twi Ukrainian Urhobo Vietnamese Xhosa Zulu\nNneɛma mmiɛnsa nti a ɛsɛ sɛ wugye wo mfomso tom\nNea wubetumi asua afi wo mfomso mu\nKenkan nea ɛtoo Karina, na fa no sɛ wo na saa asɛm no ato wo. Sɛ ɛyɛ wo a, anka dɛn na wobɛyɛ?\nKarina: “Bere bi, na merekɔ sukuu. Mede kar tuu mmirikabɔne maa polisifo kyeree me bɔɔ me ka. Asɛm no haw me paa! Mebɔɔ me maame amanneɛ, ɛnna ɔkae sɛ menka nkyerɛ me papa. Paapa nso de, na mempɛ sɛ ɔbɛte ho asɛm koraa.”\n1: Wobɛyɛ dinn aka sɛ wunyae a anka wo papa nte ho hwee.\n2: Wobɛka nea esii nyinaa akyerɛ wo papa.\nAnhwɛ a wobɛyɛ nea edi kan no. Ade yi, sɛ́ wo maame aka akyerɛ wo sɛ bɔ wo papa amanneɛ, enti ebia obedwen sɛ woaka akyerɛ no. Nanso, sɛ wode kar tu mmirikabɔne na yɛkyere wo bɔ wo ka oo, sɛ mfomso foforo na woadi oo, nneɛma bi nti, ɛyɛ papa sɛ wubegye wo mfomso atom.\n1. Ɛyɛ suban pa. Bible kyerɛ yɛn nea ɛsɛ sɛ Kristoni biara yɛ. Ɛka sɛ: “Yɛpɛ sɛ yɛde nokwaredi bɔ yɛn bra wɔ biribiara mu.”—Hebrifo 13:18.\n“Mebɔ mmɔden paa sɛ mɛka nokware na sɛ biribi ankɔ yiye a, memfa nhyɛ obi. Midi mfomso a, migye tom ntɛm ara.”—Alexis.\n2. Wugye wo mfomso tom a, nkurɔfo nso de wo mfomso bɛkyɛ wo. Bible ka sɛ: “Nea ɔkata ne mmarato so no, ɛrensi no yiye, na nea ɔka na ogyae no, wobehu no mmɔbɔ.”—Mmebusɛm 28:13.\n“Egye akokoduru na obi agye ne mfomso atom. Nanso woyɛ saa a, ɛma nkurɔfo gye wo di. Ɛma wohu sɛ woka nokware. Sɛ wugye wo mfomso tom a, ɛremma yemmu wo nipa bɔne.”—Richard.\n3. Ne kɛse paa ne sɛ, ɛma Yehowa Nyankopɔn ani gye wo ho. Bible ka sɛ: “Yehowa kyi okontomponi, na teefo na Ɔne wɔn di atirimsɛm.”—Mmebusɛm 3:32.\n“Bere a midii mfomso kɛse bi no, mihui sɛ ɛsɛ sɛ miyi m’anim na meka sɛ me na meyɛe. Sɛ manyɛ nea Yehowa pɛ a, ɔrenhyira me da.”—Rachel.\nMfomso a Karina dii no, dɛn na ɔyɛe wɔ ho? Ɔde siee ne papa. Nanso, akyiri yi ne papa huu nea asi. Karina kae sɛ, “Bɛyɛ afe akyi, na me papa rehwehwɛ yɛn nsiakyibaa (insurance) nkrataa mu. Ohui sɛ ɛka a polisifo bɔɔ me no, wɔde aka sika a ɛsɛ sɛ otua no ho. Nea esii de, ɛsɛ w’ani! Me maame mpo bo fuw me paa sɛ ɔkae sɛ menka nkyerɛ me papa no, manka!”\nNea osua fii mu: Karina kae sɛ: “Wudi mfomso na wode sie a, na woresɛe w’asɛm. Kae hu sɛ, ɛda hɔ retwɛn wo!”\nYɛn nyinaa di mfomso. (Romafo 3:23; 1 Yohane 1:8) Nea yɛaka no ma yehu sɛ, wugye wo mfomso tom a, ɛkyerɛ sɛ wobrɛ wo ho ase na w’adwenem abue. Enti wudi mfomso a gye tom ntɛm.\nNea edi hɔ ne sɛ wubesua biribi afi wo mfomso mu. Nea ɛyɛ yaw ne sɛ, mmabun binom wɔ hɔ a, sɛ wodi mfomso a, wonsua hwee mfi mu! Ebia wɔte nka te sɛ abaayewa bi a ne din de Priscilla. Ɔkae sɛ: “Kan no, sɛ midi mfomso a, na meyɛ basaa paa. Ná ɛyɛ me sɛ me so nni mfaso, enti na me mfomso no ayɛ sɛ adesoa kɛse bi ama me. Ná ɛhyɛ me so ma mete nka sɛ yɛde me yɛ hwee a ɛrenyɛ yiye.”\nWo nso, ɛyɛ a saa na w’adwene yɛ wo? Sɛ saa a, kae asɛm yi: Sɛ wudwen mfomso a woadi atwam ho pii a, ɛbɛyɛ sɛ obi a ɔreka kar na wahwɛ ahwehwɛ mu rehwɛ nea ɛrekɔ so wɔ n’akyi. Sɛ wode w’adwene si wo mfomso a atwam no so a, ɛbɛma woanya adwene sɛ wonsɛ hwee. Ɛba saa a, ɔhaw biara a wubehyia no, ebebu afa wo so.\nEnti, sɛ wudi mfomso a, nnwen ho mmoro so.\n“Kae mfomso a woadi no na sua biribi fi mu sɛnea ɛbɛyɛ a worensan nyɛ bio. Nanso nnwen ho mmoro so mma w’abam mmmu.”—Elliot.\n“Sɛ midi mfomso a, mebɔ mmɔden sɛ mede betu me ho fo na ama mayɛ nipa pa, na da foforo mahwɛ me ho yiye. Woyɛ saa a, mfaso wɔ so efisɛ ɛbɛma w’adwenem abue.”—Vera.\n“Nnipa bi wɔ hɔ a, sɛ wodi mfomso a, ɛhaw wɔn paa. Ebinom nso de, ɛmfa wɔn ho. Mmu w’ani ngu wo mfomso so, nanso nnwen ho mmoro so. Nea ɛyɛ paa ne sɛ wobɛkae mfomso a woadi no na woasua biribi afi mu na woansan anyɛ bio.”—Connor.\n“Sɛ ammirikatufo resi akan na obi hwe ase a, ɔnka sɛ n’ani awu nti ɔbɛka fam hɔ. Mmom, ɔde n’ahoɔden nyinaa sɔre toa so. Sɛ wudi mfomso a, saa ara na ɛsɛ sɛ woyɛ. Fa tu wo ho fo, na yere wo ho sɛ woremma ɛnhyɛ wo so. Ɛba saa a, ɛbɛma woayɛ nipa pa.”—Dami.\n“Eye sɛ wobɛkae mfomso a woadi na wode atu wo ho fo. Sua biribi fi mu na woansan anyɛ bio. Mma wo mfomso no nnhyɛ wo so. Nea woasua afi mu no, ma ɛmmoa wo na ko kɔ w’anim.”—Zipporah.


Numeri 17 | Intanɛt So Bible| Wiase Foforɔ Nkyerɛaseɛ\n17 Afei Yehowa ka kyerɛɛ Mose sɛ: 2 “Wo ne Israelfo no nkasa na agyanom fie biara mu panyin+ mma wo poma+ biako. Ne nyinaa bɛyɛ mpoma dumien, sɛnea wɔn agyanom fie te. Na kyerɛw obiara din wɔ ne poma ho. 3 Kyerɛw Aaron din wɔ Lewifo poma ho, efisɛ abusuapanyin biara de poma biako bɛba ama n’agyanom fie. 4 Fa ne nyinaa kogu Adanse+ no anim wɔ ahyiae ntamadan no mu, baabi a miyi me ho adi kyerɛ mo+ no. 5 Afei nea ne poma bɛfefɛw no, ɔno na mapaw+ no. Eyi bɛma anwiinwii bebrebe a Israelfo nwiinwii tia me+ ne mo+ no abrɛ ase.” 6 Enti Mose ne Israelfo no kasae, na wɔn mpanyimfo no nyinaa de wɔn mpoma maa no, ɔpanyin biara poma biako, na ne nyinaa bɛyɛɛ mpoma dumien, sɛnea wɔn agyanom fie te.+ Ná Aaron poma nso ka wɔn mpoma no ho.+ 7 Mose de mpoma no nyinaa beguu Adanse+ ntamadan no mu wɔ Yehowa anim. 8 Afei ade kyee a Mose kɔɔ Adanse ntamadan no mu no, na Aaron poma a ɛyɛ Lewi fie de no afefɛw agu nhwiren, na na asow ɔsonkoran aba ma abere. 9 Na Mose de mpoma no nyinaa fii Yehowa anim bɛkyerɛɛ Israelfo no, na obiara bɛhwɛ yii ne poma. 10 Afei Yehowa ka kyerɛɛ Mose sɛ: “San fa Aaron poma+ no kɔto Adanse no anim, na ɛnyɛ sɛnkyerɛnne+ mma atuatewfo+ no na wɔankɔ so annwiinwii antia me, na wɔanwuwu.” 11 Na Mose yɛɛ nea Yehowa kae no ntɛm ara. Ɔyɛɛ saa pɛpɛɛpɛ. 12 Na Israelfo no ka kyerɛɛ Mose sɛ: “Eyi de, yebewuwu, yɛbɛsɛe, yɛn nyinaa bɛsɛe.+ 13 Obiara a ɔbɛbɛn+ Yehowa ntamadan no bewu!+ Afei de, yɛn awiei ni?”+


Tesalonikafo I 5 - Nkwa Asem (NA-TWI) | Biblica América Latina\nTesalonikafo I 5 - Nkwa Asem (NA-TWI)\nTesalonikafo I 5\nMunsiesie mo ho mma Awurade ba\n1Anuanom, ɛho nhia sɛ mɛkyerɛw akyerɛ mo nna ne bere a saa nsɛm yi besisi. 2 Efisɛ, mo ankasa munim yiye sɛ da a Awurade bɛba no bɛyɛ sɛ ɔkorɔmfo a ɔreba anadwo. 3 Bere a nnipa bɛka se, “Biribiara yɛ asomdwoe” no, saa bere no na adesɛe bɛba wɔn so. Na wɔrenguan. Ɛbɛyɛ te sɛ yaw a ɛba ɔpemfo a ɔrewo so no.\n4 Nanso mo anuanom yi de, monte sum mu nti ɛnsɛ sɛ saa da no fi mo mu sɛ ɔkorɔmfo. 5 Mo nyinaa moyɛ hann ne adekyee mma. Yɛnyɛ anadwo ne sum mma. 6 Ɛno nti, ɛnsɛ sɛ yɛdeda sɛ afoforo no. Ɛsɛ sɛ yɛwɛn na yɛbrɛ yɛn ho ase. 7 Anadwo na nnipa da. Anadwo na nnipa bow nsa. 8 Nanso yɛyɛ adekyee mma nti ɛsɛ sɛ yɛbrɛ yɛn ho ase. Ɛsɛ sɛ yɛhyɛ gyidi ne ɔdɔ nkatabo ne yɛn nkwagye anidaso sɛ dade kyɛw.\n9 Onyankopɔn anyi yɛn sɛ yemmehu amane wɔ n’abufuw ano na mmom, oyii yɛn sɛ yɛmfa Awurade Yesu Kristo 10 a owu maa yɛn no sɛnea ɛbɛyɛ a, sɛ ɔba na sɛ yɛawu o sɛ yɛte ase o, yɛne no bɛtena ase wɔ nkwa mu. 11 Esiane saa nti, monhyɛ mo ho nkuran na mommoaboa mo ho mo ho sɛnea mugu so reyɛ yi.\nAfotu ne nkyia\n12 Anuanom, yɛsrɛ mo sɛ, momfa obu ne nidi mma wɔn a Awurade ayi wɔn sɛ wonni mo anim nkyerɛkyerɛ mo no. 13 Esiane adwuma a wɔyɛ no nti, mummu wɔn na monnɔ wɔn yiye. Montena ase asomdwoe mu.\n14 Anuanom, yɛhyɛ mo sɛ, monkasa nkyerɛ anihafo, monka wɔn a wɔnyɛ hyew no hyew; mommoa wɔn a wɔyɛ mmerɛw; montɔ mo bo ase mma wɔn nyinaa. 15 Monhwɛ sɛ obi mfa bɔne a obi ayɛ no no ho ka ntua no. Bere biara, momma ɛnyɛ mo botae sɛ mobɛyɛ papa ama mo ho mo ho ne obiara.\n16 Momma mo ani nnye da biara 17 na bere biara nso, mommɔ mpae; 18 biribiara mu monna ase. Eyi na Onyankopɔn hwehwɛ afi mo nkyɛn wɔ Kristo Yesu mu.\n19 Monnka Honhom Kronkron no nnhyɛ; 20 munnsi adiyisɛm atwetwe. 21 Monsɔ biribiara nhwɛ; momfa nea eye, 22 na munkyi bɔne biara. 23 Na ɔno asomdwoe Nyankopɔn no ara ntew mo ho koraa, na ɔnhwɛ mo honhom ne mo kra ne mo nipadua so mu a ɛho remma asɛm biara yɛn Awurade Yesu Kristo ba mu. 24 Ɔnokwafo ne nea ɔfrɛɛ mo no, ɔno nso na ɔbɛyɛ.\n25 Anuanom, mommɔ mpae mma yɛn.\n26 Momfa mfewano kronkron nkyiakyia anuanom nyinaa.\n27 Mehyɛ mo wɔ Awurade tumi mu sɛ monkenkan saa nhoma yi nkyerɛ anuanom no nyinaa.\n28 Yɛn Awurade Yesu Kristo adom nka mo.\nNA-TWI : Tesalonikafo I 5


Helaman Nwoma No\nNephifo hɔn ho nsɛm. Hɔn akõkoekõ na wentwiwentwi na hɔn etuatsew. Hɔn nkɔnhyɛfo krɔnkrɔn so hɔn nkɔnhyɛ ansaana Christ reba dɛ mbrɛ Helaman a ɔyɛ Helaman ne babanyin ne nkyerɛwee se, nye ne mbabanyin so hɔn nkyerɛwee fitsi aber no dze besi Christ ne mbae do mpo. Lamanfo so hɔn mu pii sakyeree. Hɔn nsakyer ho nsɛm. Lamanfo hɔn ndzeyɛtsenenee, nye Nephifo hɔn emumuyɛ nye ekyiwadze ho nsɛm, dɛ mbrɛ Helaman na ne mbabanyin hɔn nkyerɛwee se dze besi Christ ne mbae do, iyi nye dza wɔfrɛ no Helaman nwoma no, na dza ɔkekã ho.\n1 Na afei hwɛ, ɔbaa dɛ afe a ɔtɔ do eduanan no n’ahyɛse wɔ ber a atsɛmbuafo no dzi Nephi no nkorɔfo no do hen no, ɔhaw a ɔyɛ dzen sii Nephifo no mu.\n2 Na hwɛ, nna aPahoran ewu, na ɔkɔ asaase nyina kwan no; dɛm ntsi wentwiwentwi kɛse hyɛɛ ase wɔ enuanom a wɔyɛ Pahoran ne mbabanyin no mu wɔ nyia ɔfata dɛ ɔtsena atsɛmbu egua no do.\n3 Afei hɔn a wɔper atsɛmbu egua no ho na wɔmaa dɔm no dzii aper no edzin nye yi: Pahoran, Paanchi na Pacumeni.\n4 Na afei nnyɛ Pahoran mbabanyin nyina nye iyinom (mbom nna ɔwɔ pii), na mbom iyinom na wɔper atsɛmbu egua no ho bi, dɛm ntsi wɔmaa dɔm no hɔn mu kyɛɛ baasa.\n5 Naaso ɔbaa dɛ dɔm no andze na woyii Pahoran ma ɔbɛyɛɛ ɔtsɛmbuafo panyin nye ambrado wɔ Nephi no dɔm no mu.\n6 Na ɔbaa dɛ aber a Pacumeni hun dɛ ne nsa rennka atsɛmbu egua no, ɔnye dɔm no yɛɛ kor.\n7 Mbom hwɛ, Paanchi, nye dɔm a wɔpɛ dɛ ɔhwɛ hɔn do no bo fuuw kɛse; dɛm ntsi, nna nkyɛ ɔreper adaadaa dɛm nkorɔfo no ma wɔasoɛr atsew etua wɔ hɔn enuanom no do.\n8 Na ɔbaa dɛ aber a nkyɛ ɔrebɛyɛ iyi no, hwɛ, wɔkyeer no na wodzii n’asɛm dɛ mbrɛ dɔm no se, na wobuu no fɔ na wɔhyɛɛ dɛ wonku no; osiandɛ ɔatsew etua rohwehwɛ asɛɛ dɔm no hɔn aahotɔ.\n9 Afei dɔm no a wɔpɛɛ dɛ ɔhwɛ hɔn do no hun dɛ woebu no okumfɔ no, dɛm ntsi hɔn bo fuwii, dɛm ntsi hwɛ, wɔsomaa obi a wɔfrɛ no Kishkumen ma ɔkɔr bea a Pahoran n’atsɛmbu egua no wɔ na okokum Pahoran wɔ ber a ɔtse atsɛmbu egua no do.\n10 Na Pahoran no nkowaa no taa no do; mbom hwɛ, Kishkumen n’enguan mu yɛɛ hyew araa ma ɔdasanyi biara enntum annkyer no.\n11 Na ɔkɔr hɔn a wɔsomaa no no nkyɛn, na hɔn nyina dzii ahyɛmu, nyew, wɔdze hɔn Yɛfo a ɔwɔ hɔ daapem no akã ntam ntsi wɔnnkɛpɛ, dɛ wɔbɛka akyerɛ ɔdasanyi biara dɛ Kishkumen na okum Pahoran.\n12 Dɛm ntsi, Nephi no nkorɔfo no ennhu Kishkumen, osiandɛ ber a okokum Pahoran no, nna ɔasesã no ho. Na Kishkumen nye no dɔm no a wɔnye no dzii nsew no dze hɔn ho kɔforaforaa dɔm no mu, wɔyɛɛ no kwan bi do ma woennhu hɔn; na mbom dodowara a wohun hɔn no, wobuu hɔn aokumfɔ.\n13 Na afei hwɛ, woyii Pacumeni dɛ mbrɛ dɔm no ndze se, ma ɔbɛyɛɛ ɔtsɛmbuafo panyin nye dɔm no do ɔhwɛfo, ma ɔhyɛɛ no nuabanyin Pahoran ananmu; na iyi dzi wɔ no. Na wɔyɛɛ iyi nyinara wɔ atsɛmbuafo aber no mu wɔ afe a ɔtɔ do eduanan no mu; na ɔbaa ewiei.\n14 Na ɔbaa dɛ atsɛmbuafo hɔn afe a ɔtɔ do eduanan biako wɔ ber a wodzi adze mu no, Lamanfo no boaboaa hɔn nsordaafo dɔm pii ano, na wɔmaa hɔn akodze a ɔyɛ nkrantsee nye ekuma, nye egyen na egyen-menaba, nye dadzekyɛw, nye akatabo nye akokyɛm horow pii.\n15 Na wɔbaa Nephifo do bio dɛ wɔnye hɔn robɔkõ. Na ɔbarimba bi a wɔfrɛ no Coriantumr dzii hɔn enyim na ɔyɛ Zarahemla n’asenyi, na ɔyɛ obi a ɔtseew etua fii Nephifo mu; na ɔyɛ ɔbarimba a ɔsõ na ɔyɛ ɔkatakyi so.\n16 Dɛm ntsi, Lamanfo hɔn hen a ne dzin dze Tubaloth, a ɔyɛ aAmmoron ne babanyin, susuu dɛ Coriantumr a ɔyɛ ɔbarimba katakyi no botum dze n’ahoɔdzen na ne nyansa so akõ etsia Nephifo no, ntsi sɛ wɔsoma no a obotum edzi Nephifo do nyim—\n17 Dɛm ntsi, onunuu hɔn ma wonyaa ebufuw, na ɔboaboaa no nsordaafo ano, na oyii Coriantumr dɛ ɔnyɛ hɔn banodzinyi, na ogyaa hɔn kwan dɛ wɔnkɔ Zarahemla na wɔnye Nephifo nkɔkõ.\n18 Na ɔbaa dɛ osian wentwiwentwi pii a esi hɔn mu nye aban fona a ɔrofona ntsi nna wonnyi aweɔmfo pii wɔ Zarahemla asaase no do; na wosusuu dɛ Lamanfo no runntum mmba hɔn asaase ne finimfin no do mmbɔkõ wɔ Zarahemla kurow kɛse no mu.\n19 Mbom ɔbaa dɛ Coriantumr dzii dɔmtutuw no enyim, na wɔbaa dɔm a wɔtse kurow kɛse no mu no do, na hɔn mbae no yɛɛ hyew dodow, ntsi Nephifo no ennya kwan ammboaboa hɔn nsordaafo ano.\n20 Dɛm ntsi Coriantumr twaa ɔweɔmfo a ɔtse kurow kɛse no n’abowano roweɔn no hwee famu, na ɔnye no nsordaafo nyinara kɔr kurow kɛse no mu, na wokum obiara a ɔnye hɔn fimfenee, wɔyɛɛ dɛmara kɛpeem aber a wɔfaa kurow no nyinara.\n21 Na ɔbaa dɛ Pacumeni a ɔyɛ ɔtsɛmbuafo panyin no, guanee fii Coriantumr enyim dze kodur kurotsia. Na ɔbaa dɛ Coriantumr dze nkrantsee twitwaa no wɔ afasu no ho araa ma owui. Na dɛm na Pacumeni ne nda baa ewiei.\n22 Na afei ber a Coriantumr hun dɛ ne nsa akã Zarahemla kurow kɛse no, na ohun dɛ Nephifo no eguan hɔn, na woekuku hɔn, na wɔafa hɔn so dze hɔn egu efiadze no, na ne nsa akã asaase ne mbea a ɔyɛ dzen no, onyaa akokodur na ɔyɛɛ dɛ ɔbɔkɔ nye aman nkaa no nyina akɔkõ.\n23 Na afei ɔannsɛɛ mber wɔ Zarahemla asaase do, mbom ɔnye no nsordaafo dɔmtutuw no kɔree, na wɔdze faa kwan a wɔdze kɔ Dzifuu kurow do; na n’adwen nye dɛ ɔdze nkrantsee rukonu hɔn mu na ɔakɛfa asaase n’etsifi afamu no.\n24 Na osusuu dɛ hɔn ahoɔdzen ne kɛse wɔ kurow no ne finimfin dɛm ntsi ɔkɔr kan na ɔamma hɔn mber koraa mma wɔammfa ammboaboa hɔn ano yie gyedɛ ekuw ekuw nkakraba nkakraba; dɛm ntsi wotui hyɛɛ hɔn do na wotwitwaa hɔn guu asaase no do.\n25 Mbom hwɛ kurow no ne finimfin a Coriantumr fae no, maa Moronihah nyaa tum kɛse wɔ hɔn do, ɔwɔ mu dɛ woeku Nephifo pii dze.\n26 Na hwɛ, Moronihah ennsusu dɛ Lamanfo no botum aba kurow no ne finimfin, na mbom wɔbɔkɔ nkurow a ɔdeda no ho hyia no mu dɛ mbrɛ wɔyɛɛ no mber bi no; dɛm ntsi Moronihah hyɛɛ dɛ no nsordaafo a hɔnho yɛ dzen no mbɔ mbea a ɔabɔ hɔn ho aprɔw no ho ban.\n27 Mbom hwɛ, Lamanfo no ennsuro dɛ mbrɛ ɔdwenee, na mbom wɔbaa asaase no ne finimfin, dɛ wɔrebɛfa kurow kɛse Zarahemla no, na wɔnantseew ɔman no no nkuropɔn nyinara mu dɛ worukuku dɔm no ara yie, mbanyin, mbasiafo, nye mbofra nyinara, na wɔrefa nkurow nye mbea etsitsir pii.\n28 Mbom aber a Moronihah hun iyi no, ntsɛmara ɔsomaa Lehi dɛ ondzi nsordaafo a wɔwɔ hɔ no enyim nkotwar hɔn ansaana wɔaba Dzifuu asaase no do.\n29 Na dɛm na ɔyɛe; na odzii hɔn enyim kɔree ansaana wɔreba Dzifuu asaase no do, na wɔnye hɔn kõe ara yie, ma wɔhyɛɛ ase dɛ wɔresan hɔn ekyir dze aba Zarahemla asaase do.\n30 Na ɔbaa dɛ ber a wɔsaan hɔn ekyir no, nna Moronihah so sii hɔn ekyir, na ɔnye hɔn kõe ara yie, na wɔkãa bɔgya pii gui, nyew, wokunkum hɔn mu pii, na wohun dɛ aCoriantumr fora ewufo no mu.\n31 Na afei, hwɛ, nna Lamanfo no nntum nnsan hɔn ekyir mmfa kwan biara do, wonntum mmfa etsifi anaa anaafo anaa anee anaa boka, osiandɛ nna Nephifo no etwa hɔn ho nyinara ehyia.\n32 Na dɛm na Coriantumr kãa Lamanfo no kɛhyɛɛ Nephifo no finimfin araa ma Nephifo no nyaa hɔn do tum, na ɔnoara dze wokum no, na Lamanfo no gyaa hɔn ho hyɛɛ Nephifo nsa.\n33 Na ɔbaa dɛ Moronihah ne nsa kãa kurow kɛse Zarahemla bio no ɔmaa Lamanfo a wɔfaa hɔn ndɔmmum no kwan dɛ womfi asaase no do nkɔ asomdwee mu.\n34 Na dɛm na afe a ɔtɔ do eduanan biako wɔ atsɛmbuafo no hɔn aber do no baa ewiei.


Fa Yesu Mpae no Bɔ Wo Bra | Adesua\nWotuu Wɔn Ho Mae Koraa wɔ Philippines\nAbɔde Ma Yehu sɛ Onyankopɔn Wɔ Hɔ\nWoyɛ Yehowa Akoa—Som No\nASETENAM NSƐM Yɛde Yɛn Ho Ato Yehowa So Anya Nhyira Pii\nMpae a Ɛka Koma—Sua Biribi Fi Mu\nFa Yesu Mpae no Bɔ Wo Bra\nWubetumi Abɔ Nnipa Pii Kɔkɔ?\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nƆwɛn-Aban—Nea Adesua Nsɛm Wom | October 2013\n“Agya, . . . hyɛ wo ba no anuonyam, na wo ba no nso ahyɛ wo anuonyam.”—YOH. 17:1.\nWUDWEN HO SƐN?\nSɛ Bible ka sɛ ‘yenhu’ Onyankopɔn a, dɛn na ɛkyerɛ?\nAsomafo no bere so no, ɔkwan bɛn so na Yehowa buaa Yesu mpae a ɛwɔ Yohane ti 17 no?\nYɛbɛyɛ dɛn ama Yesu mpae no akyerɛ yɛn kwan nnɛ?\n1, 2. Bere a Yesu ne n’asomafo anokwafo no dii Twam afahyɛ no wiei afe 33 Y.B. no, dɛn na ɔyɛe?\nNA ƐYƐ Nisan da a ɛto so 14, afe 33 Y.B. Saa bere no na ade asa. Ná Yesu ne n’asomafo no adi Twam afahyɛ no awie. Saa afahyɛ yi kaee wɔn sɛ Onyankopɔn gyee wɔn nananom fii Egypt nkoasom mu. Nanso na Yesu asuafo anokwafo no rebenya ogye bi a ɛsen saa koraa. Ná ade rebɛkye ma atamfo akyere wɔn wura Yesu akum no. Nanso na owu yayaw yi rebɛdan nhyira, efisɛ na Yesu mogya a obehwie agu no bɛma adesamma ade wɔn ho afi bɔne ne owu ho.—Heb. 9:12-14.\n2 Ná Yesu mpɛ sɛ yɛn werɛ befi adom a Onyankopɔn ayɛ yɛn yi, enti ɔde afahyɛ foforo bi sii Twam afahyɛ no ananmu sɛ yɛnkae afe biara. Ɔfaa paanoo a mmɔkaw nnim bubuu mu, na ɔde maa asomafo anokwafo 11 no mu biara kae sɛ: “Eyi gyina hɔ ma me nipadua a mo nti wɔde bɛma. Monkɔ so nyɛ eyi mfa nkae me.” Saa ara na ɔyɛɛ kuruwa a bobesa wom no, na ɔka kyerɛɛ wɔn sɛ: “Kuruwa yi gyina hɔ ma apam foforo a ɛnam me mogya so, nea wobehwie agu ama mo no.”—Luka 22:19, 20.\n3. (a) Yesu wu akyi no, nsakrae kɛse bɛn na ɛbae? (b) Bere a yɛresusuw Yesu mpae a ɛwɔ Yohane ti 17 ho no, nsɛmmisa bɛn na ɛsɛ sɛ yedwinnwen ho?\n3 Ná Mmara apam a ɛwɔ Onyankopɔn ne Israel man no ntam rebetwam. Na Yehowa de apam foforo rebesi anan; eyi yɛ apam a Yehowa ne Yesu akyidifo a wɔasra wɔn no yɛe. Ná Yesu ani kũ honhom fam ɔman foforo yi ho. Na tete Israelfo no ama nneɛma pii apaapae wɔn mu—wɔn som mu mpo na wɔn mu apaapae. Eyi de ahohorabɔ kɛse baa Onyankopɔn din kronkron no so. (Yoh. 7:45-49; Aso. 23:6-9) Ná Yesu mpɛ sɛ mpaapaemu ba n’akyidifo mu; mmom na ɔpɛ sɛ wɔbom de biakoyɛ yɛ adwuma hyɛ Onyankopɔn din anuonyam. Enti, dɛn na Yesu yɛe? Ɔbɔɔ mpae a ɛka koma sen mpae biara a nnipa akenkan pɛn. (Hwɛ mfonini a ɛwɔ adesua no mfiase no.) Wubehu mpae yi wɔ Yohane 17:1-26. Bere a yɛresusuw mpae yi ho no, yemmisa yɛn ho sɛ, “Onyankopɔn abua Yesu mpae yi anaa? Mede mpae yi mu nsɛm rebɔ me bra?”\nNEA NA EHIA YESU PAA\n4, 5. (a) Sɛ yɛhwɛ nsɛm a Yesu de fii ne mpae no ase a, dɛn na yesua fi mu? (b) Ɔkwan bɛn so na Yehowa buaa Yesu ankasa abisade maa no?\n4 Yesu kyerɛkyerɛɛ n’asuafo no Onyankopɔn ho nneɛma pii kosii anadwo kɔnkɔn. Afei ɔmaa n’ani so kyerɛɛ soro bɔɔ mpae sɛ: “Agya, dɔn no adu; hyɛ wo ba no anuonyam, na wo ba no nso ahyɛ wo anuonyam, sɛnea woama no ɔhonam nyinaa so tumi, sɛ dodow a wode ama no nyinaa no, ɔmma wɔn daa nkwa. . . . Mawie adwuma a wode ama me sɛ menyɛ no de ahyɛ wo anuonyam wɔ asase so. Enti afei, Agya, fa anuonyam a na mewɔ wɔ wo nkyɛn ansa na wiase reba no hyɛ me anuonyam w’ankasa wo nkyɛn.”—Yoh. 17:1-5.\n5 Hyɛ no nsow sɛ nneɛma a na ehia Yesu paa na ɔde fii ne mpae no ase. Nea edi kan ne ne soro Agya no din a ɔbɛhyɛ no anuonyam. Bere a ɔrekyerɛ n’asuafo no sɛnea wɔbɛbɔ mpae no, ɔkaa biribi a ɛte saa. Ɔkae sɛ: “Agya, ma wo din ho ntew.” (Luka 11:2) Nea ɛto so abien, Yesu bɔɔ mpae maa n’asuafo. Ɔsrɛe sɛ “ɔmma wɔn daa nkwa.” Ɛno akyi na Yesu srɛɛ nea ɔno ankasa hia. Ɔsrɛɛ n’Agya sɛ: “Agya, fa anuonyam a na mewɔ wɔ wo nkyɛn ansa na wiase reba no hyɛ me anuonyam w’ankasa wo nkyɛn.” Yehowa maa ne Ba no biribi a ɛsen nea obisae; ɔmaa no “din a ɛkyɛn” abɔfo de koraa.—Heb. 1:4.\n‘HU NOKWARE NYANKOPƆN KORO PƐ NO’\n6. Dɛn na na asomafo no bɛyɛ na wɔanya daa nkwa? Yɛyɛ dɛn hu sɛ wotumi yɛɛ saa?\n6 Bere a Yesu rebɔ mpae no, ɔkaa biribi a ɛsɛ sɛ yɛyɛ na Onyankopɔn de daa nkwa adom yɛn. (Monkenkan Yohane 17:3.) Ɔkae sɛ ɛsɛ sɛ ‘yehu’ Onyankopɔn ne Kristo yiye. Yɛbɛyɛ dɛn ayɛ saa? Nea edi kan, ɛsɛ sɛ yɛde yɛn ani ne yɛn aso nyinaa yɛ adwuma de sua Yehowa ne ne Ba no ho ade. Nea ɛto so abien, ɛsɛ sɛ yɛde nea yɛresua no bɔ yɛn bra. Ná asomafo no adi kan ayɛ nneɛma abien yi dedaw, efisɛ Yesu bɔɔ mpae sɛ: “Nsɛm a wode maa me no, mede ama wɔn, na wɔagye.” (Yoh. 17:8) Nanso sɛ wobenya daa nkwa a, na ɛsɛ sɛ wɔkɔ so dwinnwen Onyankopɔn nsɛm ho na wɔde yɛ adwuma wɔ wɔn asetenam daa. Ɛnde, asomafo no tumi yɛɛ eyi kosii sɛ wowu fii asase so anaa? Yiw, wɔyɛɛ saa pɛpɛɛpɛ. Nea enti a yɛreka saa ne sɛ wɔakyerɛw wɔn mu biara din wɔ ɔsoro Yerusalem anaa Yerusalem Foforo no fapem 12 no so.—Adi. 21:14.\n7. Sɛ Bible ka sɛ ‘yenhu’ Onyankopɔn a, dɛn na ɛkyerɛ? Adɛn nti na ehia sɛ yɛyɛ saa?\n7 Sɛ yɛpɛ sɛ yɛtena ase daa a, ɛsɛ sɛ ‘yehu’ Onyankopɔn. Hela asɛmfua a wɔkyerɛ ase ‘hu’ wɔ ha no kyerɛ sɛ “wobɛkɔ so ahu.” Enti sɛ Bible ka sɛ yenhu Onyankopɔn a, ɛkyerɛ sɛ yɛbɛkɔ so asua ne ho ade ahu ne ho nsɛm pii. Onyankopɔn ne Ɔbɔadeɛ Pumpuni no, enti sɛ Bible ka sɛ yenhu no a, ɛnkyerɛ sɛ yenhu ne su ahorow anaa n’atirimpɔw kɛkɛ. Mmom, ɛsɛ sɛ yɛdɔ no de yɛn ho fam ne ho papee. Bio nso ɛsɛ sɛ yɛdɔ yɛn nuanom mmarima ne mmea Kristofo. Bible ka sɛ: “Nea ɔnnɔ no nnim Onyankopɔn, efisɛ Onyankopɔn ne dɔ.” (1 Yoh. 4:8) Sɛ yɛka sɛ yenim Onyankopɔn a, nea ɛkyerɛ nso ne sɛ yɛyɛ osetie ma no. (Monkenkan 1 Yohane 2:3-5.) Ɛyɛ akwannya kɛse paa sɛ yɛabehu Yehowa! Nanso sɛ yɛanhwɛ yiye a yɛne Yehowa adamfofa betumi asɛe sɛnea Yuda Iskariot ne Yehowa adamfofa sɛee no. Enti momma yɛnyere yɛn ho nhyɛ adamfofa no mu den. Yɛyɛ saa a, awiei koraa no Yehowa bɛma yɛn akyɛde nwonwaso bi—daa nkwa.—Mat. 24:13.\n‘W’ANKASA WO DIN NTI’\n8, 9. Bere a Yesu wɔ asase so no, dɛn paa na na ehia no? Atetesɛm bɛn na yebetumi aka sɛ Yesu poe?\n8 Sɛ wohwɛ Yesu mpae a ɛwɔ Yohane ti 17 no a, wuhu ade biako bi ntɛm. Yehu pefee sɛ na ɛnyɛ n’asomafo no nkutoo na ɔdɔ wɔn na mmom n’akyidifo a wɔbɛba akyiri yi nyinaa. (Yoh. 17:20) Nanso ɛsɛ sɛ yɛkae sɛ ɛnyɛ yɛn nkwagye ne ade titiriw a ehia Yesu. Bere a ofii ne som adwuma ase wɔ asase so kosi sɛ owiei nyinaa, nea na ehia no paa ne sɛ ɔbɛtew n’Agya din ho na wahyɛ no anuonyam. Bere bi a Yesu wɔ Nasaret hyiadan mu no, ɔkyerɛɛ nea enti a ɔbaa asase so. Ɔkenkan fii Yesaia nhoma mmobɔwee mu sɛ: “Yehowa honhom wɔ me so, efisɛ ɔsraa me sɛ memmɛka asɛmpa nkyerɛ ahiafo.” Yebetumi aka paa sɛ bere a Yesu kenkan saa asɛm no, ɔbɔɔ Onyankopɔn din pefee.—Luka 4:16-21.\n9 Bere tenten ansa na Yesu reba asase so no, atetesɛm nti, na Yuda som mu akannifo ama nkurɔfo agyae Onyankopɔn din bɔ. Yebetumi aka paa sɛ Yesu poo saa atetesɛm a ennyina Kyerɛwnsɛm so no. Ɔka kyerɛɛ Yudafo akannifo no sɛ: “M’Agya din mu na mebae, nanso munnye me; sɛ obi foforo ba ɔno ankasa din mu a, ɔno de, mubegye no.” (Yoh. 5:43) Aka nna kakra bi ma Yesu awu no, ɔkaa biribi de kyerɛɛ nea na ehia no paa wɔ asetenam. Ɔkae sɛ: “Agya, hyɛ wo din anuonyam.” (Yoh. 12:28) Enti sɛ yɛhwɛ Yesu mpae a yɛresusuw ho yi a, yehu sɛ nea na ɛda ne koma so ne sɛ ɔbɛhyɛ n’Agya din anuonyam.\n10, 11. (a) Ɔkwan bɛn so na Yesu daa n’Agya din adi? (b) Adɛn nti na Yesu asuafo reda Onyankopɔn din adi?\n10 Yesu bɔɔ mpae sɛ: “Mada wo din adi akyerɛ nnipa a wuyii wɔn fii wiase maa me no. Ná wɔyɛ wo dea na wode wɔn maa me, na wɔadi w’asɛm so. Afei nso, minni wiase bio, na wɔn de, wɔwɔ wiase na mereba wo nkyɛn. Agya Kronkron, w’ankasa wo din a wode ama me nti hwɛ wɔn so na wɔayɛ biako sɛnea yɛn nso yɛyɛ biako no.”—Yoh. 17:6, 11.\n11 Bere a Yesu kae sɛ wada n’Agya din adi akyerɛ n’asuafo no, ɛnyɛ n’ano kɛkɛ na ɔde bɔɔ din no. Mmom ɔyɛɛ biribi foforo nso: Ɔboaa n’asuafo no ma wohuu nea Onyankopɔn din kyerɛ, na ɔma wohuu Onyankopɔn su ahorow ne ɔkwan a ɔfa so ne yɛn di. (Ex. 34:5-7) Seesei Yesu yɛ Ɔhene wɔ soro na ɔda so ara boa n’asuafo ma wɔda Yehowa din adi wɔ asase so baabiara. Adɛn nti na wɔreyɛ saa adwuma yi? Wɔreyɛ saa de aboa nnipa pii ma wɔasua Yehowa ho ade ansa na wiase bɔne yi aba awiei. Saa bere no Yehowa begye n’adansefo anokwafo nyinaa, na obiara behu sɛ ampa Yehowa din kɛse no fata no!—Hes. 36:23.\nEYI BƐMA “WIASE AGYE ADI”\n12. Nneɛma abiɛsa bɛn na ehia sɛ yɛyɛ na yɛatumi ayɛ nkwagye adwuma no?\n12 Bere a Yesu wɔ asase so no, ɔka kyerɛɛ n’asuafo sɛ wonwie adwuma a ɔno Yesu fii ase no. Ɔkae wɔ ne mpaebɔ no mu sɛ: “Sɛnea wosomaa me wiase no, me nso mesomaa wɔn wiase.” Nanso na Yesu nim sɛ, sɛ wobetumi ayɛ nkwagye adwuma no a, ehia sɛ wodi wɔn mmerɛwyɛ so, enti ɔboaa wɔn. Afei ɔsrɛɛ Yehowa sɛ ɔmmoa n’asuafo no mma wontumi nyɛ nneɛma abiɛsa yi: Nea edi kan, ɔkae wɔ ne mpae no mu sɛ Yehowa mmoa n’asuafo ma wɔntwe wɔn ho mfi Satan wiase no ho. Nea ɛto so abien, ɔsrɛe sɛ Onyankopɔn mmoa n’asuafo ma wonni n’Asɛm so na wɔnyɛ kronkron. Nea ɛto so abiɛsa, Yesu srɛe sɛ biakoyɛ a ɛda ɔne n’Agya ntam no, saa biakoyɛ no bi ntena n’asuafo ntam. Enti ɛsɛ sɛ yɛn mu biara bisa ne ho sɛ, ‘Mereyɛ nneɛma abiɛsa a Yesu bisae no?’ Na Yesu wɔ awerɛhyem sɛ, sɛ n’asuafo yɛ saa nneɛma yi a, ɛbɛma wiase no agye asɛm no adi.—Monkenkan Yohane 17:15-21.\nTete Kristofo no maa honhom kronkron kyerɛɛ wɔn kwan ma wɔyɛɛ biako (Hwɛ nkyekyɛm 13)\n13. Ɔkwan bɛn so na Yehowa buaa Yesu mpae no wɔ asomafo no bere so?\n13 Sɛ yɛkan Asomafo nhoma no a, yehu sɛ Yehowa buaa Yesu mpae no. Ná tete Kristofo no bi yɛ Yudafo ne Amanaman mufo, asikafo ne ahiafo, adehye ne nkoa, enti ɛnyɛ den koraa sɛ anka mpaapaemu kɛse bɛba wɔn mu. Nanso na wɔn nyinaa yɛ biako. Paulo kae mpo sɛ wɔte sɛ nipadua akwaa, na Yesu ne wɔn ti. (Efe. 4:15, 16) Sɛ wohwɛ mpaapaemu a ɛwɔ Satan wiase a, na biakoyɛ a ɛte saa yɛ nwonwa paa! Sɛ ɛnyɛ Yehowa na ɔde ne honhom kronkron boaa wɔn ma wɔyɛɛ biako a, anka dɛn bio na ebetumi ama wɔayɛ saa?—1 Kor. 3:5-7.\nYehowa nkurɔfo a wɔwɔ wiase nyinaa ayɛ biako resom no (Hwɛ nkyekyɛm 14)\n14. Ɔkwan bɛn so na Yehowa abua Yesu mpae no wɔ yɛn bere yi so?\n14 Awerɛhosɛm ne sɛ bere a asomafo no nyinaa wuwui no, nneɛma sesae. Ɔwae kɛse a na wɔahyɛ ho nkɔm no kɔfaa Kristoman akuw ahorow bae. (Aso. 20:29, 30) Nanso afe 1919 mu no, Yesu gyee n’akyidifo a wɔasra wɔn no fii atoro som mu na ɔde “koroyɛ hama a ɛyɛ pɛ” kaa wɔn bom. (Kol. 3:14) Asɛnka adwuma a wɔreyɛ no aka wiase no sɛn? Seesei “nguan foforo” bɛboro ɔpepem ason a “wofi amanaman ne mmusuakuw ne nnipa ne kasa nyinaa mu” ne wɔn a wɔasra wɔn no aka abom resom Onyankopɔn sɛ kuw biako. (Yoh. 10:16; Adi. 7:9) Eyi yɛ adanse paa a ɛkyerɛ sɛ Yehowa abua asɛm a Yesu kae wɔ ne mpaebɔ mu yi: “Wiase [nhu] sɛ wo na wosomaa me na wodɔ wɔn sɛnea wodɔ me no.”—Yoh. 17:23.\nMPAE NO AWIEI A ƐKA KOMA\n15. Ade titiriw bɛn na Yesu srɛ maa n’akyidifo a wɔasra wɔn no?\n15 Nisan da a ɛto so 14 anwummere no, Yesu hyɛɛ n’asomafo no anuonyam, kyerɛ sɛ ɔne wɔn yɛɛ apam sɛ wɔbɛka ne ho adi ade wɔ n’Ahenni mu. (Luka 22:28-30; Yoh. 17:22) Afei Yesu srɛ maa wɔn a wɔbɛba abɛyɛ n’akyidifo a wɔasra wɔn nyinaa sɛ: “Agya, nea wode ama me no de, mepɛ sɛ anka baabi a mewɔ no, wɔn nso bɛka me ho, na wɔahu anuonyam a wode ama me no, efisɛ na wodɔ me ansa na wɔhyɛɛ wiase ase.” (Yoh. 17:24) Nguan foforo no ani mmere hokwan a wɔn a wɔasra wɔn no nsa aka yi, mmom wodi ahurusi. Eyi nso da no adi sɛ ɛnnɛ biakoyɛ kɛse wɔ nokware Kristofo nyinaa mu.\n16, 17. (a) Bere a Yesu rewie ne mpaebɔ no, dɛn na ɔkae sɛ ɔbɛkɔ so ayɛ? (b) Dɛn na ɛsɛ sɛ yesi yɛn bo sɛ yɛbɛyɛ?\n16 Adanse pii wɔ hɔ a ɛkyerɛ sɛ Yehowa wɔ nkurɔfo bi a wonim no, na wɔde biakoyɛ resom no. Nanso nyamesom akannifo afura nnipa pii ani, enti wonnye saa nokwasɛm yi ntom. Saa na na ɛte wɔ Yesu bere so. Enti Yesu de mpae no baa awiei sɛ: “Trenee Agya, wiase no nnim wo; nanso me de minim wo, na eyinom abehu sɛ wo na wosomaa me. Mama wɔahu wo din na mɛma wɔahu, na ɔdɔ a wode dɔɔ me no atena wɔn mu na matena wɔn mu.”—Yoh. 17:25, 26.\n17 Yebetumi aka paa sɛ Yesu de ɔseɛ ayɛ ɔyɔ. Ɔne asafo no Ti, na ɛnnɛ nyinaa ɔboa yɛn ma yɛda n’Agya din ne n’atirimpɔw adi kyerɛ nkurɔfo. Ɛnde, momma yɛn nyinaa mmrɛ yɛn ho ase nhyɛ Yesu ase na yɛmfa nsi ne ahokeka nyɛ asɛnka ne asuafoyɛ adwuma no sɛnea wahyɛ yɛn no. (Mat. 28:19, 20; Aso. 10:42) Bio, momma yɛnyɛ nea yebetumi biara sɛ biakoyɛ bɛtena yɛne yɛn nuanom nyinaa ntam. Yɛyɛ saa a, ɛbɛkyerɛ sɛ yɛama Yesu mpae no rekyerɛ yɛn kwan. Eyi bɛhyɛ Yehowa din anuonyam na ɛde anigye a enni kabea abrɛ yɛn.\nƆWƐN-ABAN—NEA ADESUA NSƐM WOM October 2013


Ghana, ɛyɛ ɔman wɔ Abibiman. Kane no na yɛ frɛ ɔman no "Gold Coast" a ɛkyerɛ se Sika Mpoano. Na n'ahenkro no din de Nkran (Accra). Ghana nipa beyɛ Opepe Aduonu-awɔtwe ne akyire (over 28 million). Ghana yɛ ɔman a onyaa fawohodie kane wɔ Abibirem nyinaa wɔ Obubuo da a ɛtɔ so Nsia, Afe Apem, Aha Nkron Aduonum Nson (6th Ɔbɛnem 1957). Ɔman panyin a odii ɔman no anim maa yɛn nyaa fawohodie no ne Osagyefoɔ (Dokta)Okunini Kwame Nkrumah.\nNkuro akɛse no bi ɛne Kumasi, Oguaa (Cape Coast), Koforidua, Tema, Tamale, Sekondi (Sakune) Takorade. Kumasi yɛ Asantifoɔ ahenkuro. Asantihene, Otumifoɔ Osei Tutu a ɔtɔ so Mmienu (II) ɛne Ohenepɔn a sesei ɔte Sika Dwa Kofi (The Golden Stool) so. Na Ghana wɔ mantam beyɛ du, nanso seisei deɛ ɛyɛ du nsia.\nƆman Panyin a odi Ghana so sesei no din de Nana Addo Dankwa Akuffo-Addo. Ghanafoɔ pɛ asomdwoe na wɔ san so yɛ nkrofoɔ a wɔ suro Nyame. Ghana yɛ ɔman a ɔwɔ sika, ɛnam nneɛmapa a onya firi asaase no mu. Ghanafoɔ aniabue. Sesei Ghana asuapon (university), ɛyɛ ahorow pii.\nEbi yɛ KNUST , LEGON, UCC, UEW, UDS, UMAT ɛne nea ɛkekaho.


Munnya Ayamhyehye Mma Nnipa Nyinaa\nKENKAN WƆ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nBERE a Yesu kyerɛɛ n’asuafo sɛnea wɔnyɛ asɛmpaka adwuma no, ɔka kyerɛɛ wɔn sɛ, ɛnyɛ bere nyinaa na nkurɔfo betie Ahenni no ho asɛm no. (Luka 10:3, 5, 6) Yɛwɔ asɛnka mu a, yebetumi ahyia nnipa bi a wɔbɛyɛ aniammɔho anaa wobedidi yɛn atɛm mpo. Nokwasɛm ne sɛ, sɛ nkurɔfo a yɛreka asɛm no akyerɛ wɔn yɛ saa a, ebetumi ayɛ den sɛ yɛbɛkɔ so anya ayamhyehye ama wɔn.\nSɛ obi wɔ ayamhyehye a, ohu nea afoforo hia ne nea ɛhaw wɔn, onya tema ma wɔn, na ɔpɛ sɛ ɔboa wɔn. Nanso, sɛ ayamhyehye a yɛwɔ ma nkurɔfo a yehyia wɔn wɔ asɛnka mu no fi yɛn mu a, ebetumi nso ama nsi ne ahokeka a yɛde yɛ asɛnka adwuma no afi yɛn mu, na ɛremma yentumi mmoa wɔn. Nanso sɛ yenya ayamhyehye a, ɛbɛyɛ te sɛ nea yɛrebɔ gya mu denneennen. Wei bɛma nsi ne ahokeka a yɛde yɛ asɛnka adwuma no mu ayɛ den kɛse!—1 Tes. 5:19.\nYɛbɛyɛ dɛn ada ayamhyehye adi bere mpo a ɛyɛ den sɛ yɛbɛyɛ saa? Momma yɛnhwɛ nhwɛso mmiɛnsa a ɛfata sɛ yesuasua. Nhwɛso a Yehowa, Yesu, ne ɔsomafo Paulo yɛe.\nNkurɔfo abɔ Yehowa din ahohora mfe mpempem pii, nanso wakɔ so anya boasetɔ. Wei nyinaa akyi no, “ne yam ye ma bonniayɛfo ne abɔnefo.” (Luka 6:35) Dɛn na ɔyɛ de kyerɛ sɛ ne yam ye? Ɛne sɛ, onya obiara ho abotare. Yehowa pɛ sɛ ogye “nnipa ahorow nyinaa” nkwa. (1 Tim. 2:3, 4) Ɛwom sɛ Onyankopɔn kyi amumɔyɛ de, nanso nnipa som bo ma no, na ɔmpɛ sɛ wɔn mu biara bewu.—2 Pet. 3:9.\nYehowa nim sɛnea Satan atumi afura nnipa a wonnye nni no adwene ani. (2 Kor. 4:3, 4) Wɔakyerɛkyerɛ nnipa pii atosɛm ne subammɔne fi wɔn mmofraase, na ama ayɛ den ama wɔn sɛ wobegye nokware no atom. Yehowa pɛ sɛ ɔboa nkurɔfo a wɔte saa. Yɛyɛ dɛn hu?\nYɛnhwɛ adwene a na Yehowa wɔ wɔ tete Niniwefo ho. Ɛmfa ho sɛ na wɔyɛ basabasa no, Yehowa ka kyerɛɛ Yona sɛ: ‘Na me de, Niniwe kurow kɛse a emufo boro mpem ɔha aduonu a wonnim wɔn nifa nnim wɔn benkum yi asɛm nhaw me anaa?’ (Yona 4:11) Niniwefo a na wonni Yehowa ho nimdeɛ biara no asɛm yɛɛ no mmɔbɔ, enti ɔsomaa Yona sɛ ɔnkɔbɔ wɔn kɔkɔ.\nNnipa som bo ma Yehowa, na saa ara na yɛn nso wɔsom bo ma yɛn. Enti sɛ ɛyɛ yɛn sɛ nkurɔfo rennye nokware no mpo a, yebesuasua Yehowa na yɛayere yɛn ho aka asɛmpa no akyerɛ wɔn a wobetie.\nSUASUA YESU AYAMHYEHYE\nYesu te sɛ n’Agya. Nkurɔfo a na Onyankopɔn asɛm ho kɔm de wɔn no yɛɛ no mmɔbɔ. Bible ka sɛ: “Bere a ohuu nnipakuw no, wɔyɛɛ no mmɔbɔ, efisɛ na wɔayɛ sɛ nguan a wonni hwɛfo a wɔapirapira wɔn agyaw wɔn agu hɔ.” (Mat. 9:36) Nkurɔfo a wobetiee Yesu no, ohuu nea enti a na wɔwɔ tebea a ɛte saa mu; na nyamesom akannifo no akyerɛkyerɛ wɔn atosɛm, na na wɔayɛ wɔn basabasa. Ɛwom sɛ na Yesu nim sɛ nneɛma pii nti wɔn mu bebree remmɛyɛ n’akyidifo de, nanso ɔkɔɔ so “kyerɛkyerɛɛ wɔn nneɛma bebree.”—Mar. 4:1-9.\nSɛ obi antie asɛmpa no bere a edi kan a, mma w’abam mmu\nNnipa asetena tumi sesa, na saa ara na suban a obi da no adi wɔ nokware no ho nso betumi asesa\nSɛ nkurɔfo ntie asɛmpa no a, ehia sɛ yɛhwehwɛ mu hu nea enti a wɔreyɛ saa. Ebia nneɛma bɔne a wɔn a wɔkyerɛ sɛ wɔyɛ Kristofo reyɛ nti na ama ebinom nni Bible anaa Kristosom ho adwempa. Anaa ebia na ebinom aka yɛn gyidi ho atosɛm akyerɛ wɔn. Afei nso, sɛ ebinom tie asɛmpa no a, ebia nkurɔfo a wɔne wɔn te mpɔtam anaa wɔn abusuafo bedi wɔn ho fɛw.\nEbia nea enti a nkurɔfo a yehyia wɔn wɔ asɛnka mu ntie asɛmpa no ne sɛ, ɔhaw ahorow a wɔafa mu nti wɔayɛ basaa. Ɔsɛmpatrɛwfo bi a ne din de Kim ka sɛ: “Yɛn asasesin no fã bi no, nnipa pii a wɔwɔ hɔ afa ɔko mu, na ama wɔahwere wɔn agyapade nyinaa. Wonni daakye ho anidaso biara. Wɔahaw, na wonnye onipa biara nni. Yehyia nkurɔfo a wɔsɔre tia asɛmpa no daa wɔ saa beae no. Da bi, bere a na mewɔ asɛnka mu no, obi tow hyɛɛ me so.”\nƆhaw a ɛte saa nyinaa akyi no, dɛn na ɛma Kim kɔ so da ayamhyehye adi? Ɔka sɛ: “Sɛ nkurɔfo ne me anni no yiye a, mebɔ mmɔden sɛ mɛkae asɛm a ɛwɔ Mmebusɛm 19:11 no. Ɛka sɛ: ‘Onipa nhumu twentwɛn n’abufuw ase.’ Sɛ mekae nea nkurɔfo a wɔwɔ yɛn asasesin mu afa mu a, ɛboa me ma minya ayamhyehye ma wɔn. Ɛnyɛ obiara a yehyia no na ɔyɛ basabasa. Wɔ saa asasesin no ara mu no, yɛyɛ sankɔhwɛ ahorow bi a ɛyɛ anigye.”\nYebetumi abisa yɛn ho sɛ, ‘Sɛ me na mewɔ tebea a saa nkurɔfo a yɛka asɛmpa no kyerɛ wɔn no wom mu a, anka mɛyɛ m’ade sɛn wɔ Ahenni no ho asɛmpa no ho?’ Yɛmfa no sɛ, sɛ nkurɔfo aka Yehowa Adansefo ho atosɛm akyerɛ yɛn mpɛn pii a, anka dɛn na yɛbɛyɛ? Sɛ ɛba saa a, ebia anka yɛn nso yɛrentie asɛmpa no, na ebehia sɛ wɔn nso nya ayamhyehye ma yɛn. Sɛ ɛyɛ den sɛ yebenya ayamhyehye ama afoforo, na sɛ yɛkae Yesu ahyɛde a ɛne sɛ, nea yɛpɛ sɛ afoforo yɛ ma yɛn no yɛn nso yɛnyɛ mma wɔn saa ara a, ɛbɛboa yɛn ama yɛanya tema ama wɔn.—Mat. 7:12.\nSUASUA PAULO AYAMHYEHYE\nƆsomafo Paulo nyaa ayamhyehye maa wɔn a wɔsɔre tiaa no denneennen mpo. Adɛn ntia? Ne werɛ amfi nea ɔno ankasa yɛe bere bi a atwam no. Ɔkaa sɛ: “Bere bi a atwam no na meyɛ mmusubɔfo, metaa nkurɔfo, na meyɛɛ aniammɔho. Nanso wohuu me mmɔbɔ, efisɛ na minnim nea mereyɛ, na gyidi a na minni nti na meyɛɛ saa.” (1 Tim. 1:13) Ohui sɛ na Yehowa ne Yesu ada mmɔborɔhunu kɛse adi akyerɛ no. Ɛbɛyɛ sɛ ohui sɛ bere bi, na ɔte sɛ nkurɔfo a ɔreka asɛmpa no akyerɛ wɔn no bi.\nƐtɔ da a, na Paulo hyia nkurɔfo a atoro nkyerɛkyerɛ adi wɔn ti. Ɛba saa a, na ɔyɛ n’ade sɛn? Asomafo Nnwuma 17:16 ka sɛ, bere a Paulo wɔ Atene a “ohui sɛ ahoni ahyɛ kurow no ma no, ɛyɛɛ no ahometew.” Nanso, ogyinaa ade a na ɛyɛ no ahometew no so dii adanse kama. (Aso. 17:22, 23) Ɔdannan n’asɛm mu ma ɛfaa nkurɔfo a na ɔredi wɔn adanse no ho ‘sɛnea ɛyɛ dɛn ara a, obegye ebinom nkwa.’—1 Kor. 9:20-23.\nSɛ yɛka asɛmpa no kyerɛ nkurɔfo a wontie anaa wɔn a nea wogye di yɛ atoro a, yebetumi asuasua Paulo. Nea yenim fa wɔn ho no, yebetumi ayɛ anifere na yɛagyina so aka “adepa ho asɛmpa” akyerɛ wɔn. (Yes. 52:7) Onuawa bi a ne din de Dorothy kaa sɛ: “Yɛn asasesin mu no, wɔakyerɛkyerɛ nnipa pii sɛ Onyankopɔn tirim yɛ den, na ɔhwehwɛ nkurɔfo ho mfomso. Sɛ obi ka saa a, mekamfo no sɛ ogye di pa ara sɛ Onyankopɔn wɔ hɔ. Afei, metwe n’adwene si nea Bible ka fa Yehowa su ahorow ho a ɛkyerɛ sɛ ɔwɔ ɔdɔ no so. Ɛno akyi no, meka ne bɔhyɛ ahorow a ɛfa daakye ho no kyerɛ no.”\n“KƆ SO FA PAPA DI BƆNE SO NKONIM”\nBere a yɛadu akyiri wɔ “nna a edi akyiri” yi mu no, yebetumi ahwɛ kwan sɛ nkurɔfo a yɛka asɛmpa no kyerɛ wɔn no bi suban bɛsɛe ‘akɔ anim.’ (2 Tim. 3:1, 13) Nanso, asɛmpa no a nkurɔfo ntie nti, ɛnsɛ sɛ yɛma ayamhyehye a yɛwɔ ma wɔn no fi yɛn mu anaa ɛsɛe yɛn anigye. Yehowa betumi ahyɛ yɛn den ama ‘yɛakɔ so de papa adi bɔne so nkonim.’ (Rom. 12:21) Ɔkwampaefo bi a ne din de Jessica ka sɛ: “Metaa hyia nkurɔfo a wonni ahobrɛase, na wobu yɛn animtiaa, na wɔmfa asɛm a yɛka no nyɛ hwee. Wei tumi hyɛ abufuw pa ara. Sɛ mifi ase sɛ me ne obi rebɔ nkɔmmɔ a, mebɔ Yehowa mpae wɔ me tirim srɛ no sɛ, ɔmmoa me mma minhu onii no sɛnea Yehowa hu no no. Wei ma mitumi yi m’adwene fi sɛnea mete nka no so, na mede m’adwene si sɛnea mɛboa onipa no so mmom.”\nYɛkɔ so hwehwɛ wɔn a wɔpɛ daa nkwa\nSɛ yenya nkurɔfo ho abotare sɛ yɛbɛboa wɔn ama wɔasua nokware no a, ebinom besua\nƐsɛ sɛ yɛhwɛ sɛ yɛbɛhyɛ yɛn nuanom a yɛne wɔn kɔ asɛnka no nso nkuran. Jessica ka sɛ: “Sɛ me ne obi nam asɛnka mu, na nneɛma ankɔ yiye amma yɛn mu bi a, mebɔ mmɔden sɛ yɛremmɔ ɛno ho nkɔmmɔ. Mmom, mema yɛbɔ nneɛma a ɛhyɛ nkuran ho nkɔmmɔ. Ebi ne nneɛma pa a efi asɛnka adwuma no mu ba ɛmfa ho sɛ ebinom ntie asɛm no.”\nYehowa nim nsɛnnennen a yehyia wɔ asɛnka mu no pa ara. Sɛ yesuasua ne mmɔborɔhunu a, wo de, hwɛ sɛnea n’ani gye! (Luka 6:36) Nokwasɛm ne sɛ, ayamhyehye a Yehowa wɔ ma nnipa a wɔwɔ wiase yi mu no rentena hɔ afebɔɔ. Yebetumi anya ahotoso sɛ onim bere pɔtee a ɔde nneɛma nhyehyɛe yi bɛba awiei. Ɛnde, enkosi saa bere no, momma yɛnyɛ ntɛm nka asɛmpa no. (2 Tim. 4:2) Momma yɛnkɔ so mfa nsi ne ahokeka nka asɛmpa no, na yennya ayamhyehye mma “nnipa ahorow nyinaa.”